Ɛbɛlabɔlɛ Nu Edwɛkɛ: Bɛkyekyele Me Rɛle Dɔɔnwo | Edward Bazely\nƐzinzalɛ Arane—Debiezukoalɛ Ɛdeɛ | June 2018\nKENGA YE WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBɛkyekyele Me Rɛle Dɔɔnwo\nEdward Bazely Anloa Edwɛkɛ\nBɛwole me wɔ November 9, 1929 wɔ tete suakpole Sukkur mɔɔ wɔ Azule Indus ne adɔleɛ ɛnwea zo wɔ ɛleka mɔɔ ɛnɛ bɛfɛlɛ ye Pakistan la. Mekɛ zɔhane, edwɛkpatɛlɛvolɛ bie mɔɔ ka Nrelenza la maanle me awovolɛ mbuluku ngɛnlɛma bie. Mɔɔ melɛnyi la, Baebolo nwo mbuluku zɔhane boale maanle menzukoale nɔhalɛ ne.\nBƐFƐLƐ mbuluku zɔhane mɔ rainbow set. Mɔɔ menzukoale la, nuhua nvoninli nee neazo ngakyile maanle mendwenlenle ninyɛne nwo mengɔle moa. Ɔti, ɔvi me ngakula nu ɛnee mekulo kɛ mete Baebolo ne abo kpalɛ kɛ mɔɔ bɛla ye ali wɔ mbuluku zɔhane mɔ anu la.\nMɔɔ Ewiade Konle II yele ɔ ti wɔ India la, me ɛbɛlabɔlɛ bɔle ɔ bo kɛ ɔsɛkye bɔkɔɔ. Me awovolɛ tetele nu na akee bɛbɔle ewole. Meande deɛmɔti ɔwɔ kɛ menli nwiɔ mɔɔ mekulo bɛ la tete bɛ avinli la abo. Alɔbɔlɛ hunle me na mendele nganeɛ kɛ bɛkpo me. Ɛnee mele bɛ ra kokye, ɔti meannyia arɛlekyekyelɛ nee moalɛ mɔɔ mehyia nwo kpalɛ la.\nƐnee me nee me mame de Karachi mɔɔ le suakpole mɔɔ wɔ maanzinli ne anu la. Kenle ko bie, Fred Hardaker mɔɔ le dɔketa mɔɔ anye ɛvi na ɔle Gyihova Dasevolɛ la rale yɛ sua nu. Ɔ nee edwɛkpatɛlɛvolɛ ne mɔɔ vale mbuluku zɔhane mɔ maanle me abusua ne la lɛ diedi ko. Ɔbizale me mame saa ɔkulo kɛ ɔsukoa Baebolo ne a. Me mame anyɛ, noko ɔhanle kɛ bie a me nye balie nwo. Ye dapɛne bieko, me nee Adiema Hardaker bɔle debiezukoalɛ bo.\nDapɛne ekyii pɛle nu la, membɔle ɔ bo kɛ mekɔ debiezukoalɛ wɔ Adiema Hardaker gyima nu. Alasevolɛ kɛyɛ 12 mɔɔ bɛ nye ɛvi la yia nu wɔ ɛkɛ ne sonle. Bɛkyekyele me rɛle na bɛnleanle me kɛ bɛ ra nrenyia la. Mekakye kɛzi bɛ nee me dɛnlanle, bɛka bɛ nwo aze bɛ nee me tendɛ kɛ agɔnwolɛma kpalɛ la, na ɛhye a ɛnee mehyia nwo kpalɛ wɔ mekɛ zɔhane a.\nYeangyɛ, Adiema Hardaker zele me kɛ ɔ nee me bahɔ daselɛlilɛ. Ɔhilele me kɛzi bɛfa gramafuu bɛdi gyima la, amaa yɛabɔ ɛdendɛlɛ nzinrenzinra mɔɔ gyi Baebolo ne azo mɔɔ bɛhye la. Ɛdendɛlɛ ne bie mɔ ka edwɛkɛ ne penyi penyi, na suamenlema bie mɔ anye anlie edwɛkɛ ne anwo. Noko, me nye liele kɛ mebali awie mɔ daselɛ. Menyianle ɛhulolɛ kpole kɛ mebaha Baebolo nu nɔhalɛ ne meahile awie mɔ.\nJapan sogyama rale Indiama anwo zo, na Britian mgbanyima maanle Gyihova Alasevolɛ anwo hyelele bɛ kpalɛ. Awieleɛ bɔkɔɔ ne, zɔhane ngyegyelɛ ne hanle me wɔ July 1943. Sukulu kpanyinli ne mɔɔ ɔle Anglican ɛsɔfo la voanle me kɛ “menyɛ neazo kpalɛ memmaa awie mɔ.” Ɔzele me mame kɛ, Gyihova Alasevolɛ mɔɔ me nee bɛ tu la ati, menyɛ neazo kpalɛ memmaa sukuluma mɔɔ ɛha la. Ɔzinle ɔ nwo na ɔduale me kɛ me nee Alasevolɛ ne mɔ mmatu bieko. Ɔmaanle mengɔle me papa ɛkɛ wɔ sua Peshawar azo, ɔbayɛ kɛyɛ mayɛlɛ 850 (km 1,370) wɔ sɔlɔ afoa nu. Kɛmɔ mennyia sunsum nu aleɛ nee menli mɔɔ me nee bɛ badu la ati, ɔmaanle mengyakyile daselɛlilɛ nee debiezukoalɛ ɛhɔlɛ.\nMENYIANLE SUNSUM NU ANWOSESEBƐ BIEKO\nWɔ 1947, menziale mengɔle Karachi kɛ mekakpondɛ gyima. Mendwule ɛkɛ la, mengɔle Dɔketa Hardaker gyima nu. Ɔliele me kɛnlɛma.\nƆbizale me kɛ, “Kɛkala duzu a ɛlɛgyegye wɔ a?” Ɛnee ɔsuzu kɛ mende kpɔkɛ.\nMembuale kɛ, “Dɔketa, mete kpɔkɛ. Mehyia Baebolo ɛzukoalɛ nwo.”\nƆbizale me kɛ, “Kenlenzu a ɛkulo kɛ ɛbɔ ɔ bo a?”\nMembuale kɛ, “Kɛkala, saa ɔbayɛ boɛ a.”\nYɛzukoale Baebolo ne kpalɛ wɔ zɔhane nɔsolɛ ne. Mendele nganeɛ kɛ me nwo ɛdɔ me, ɔluakɛ me nee Gyihova menli ɛlɛtu bieko. Me mame bɔle mɔdenle kɛ ɔnrɛmaa me nee Alasevolɛ ne mɔ ɛnrɛdu, noko ɛnee mebɔ kpɔkɛ kɛ mefa nɔhalɛ ne meayɛ me ɛdeɛ. Wɔ August 31, 1947 menyilale me nwo zo memaanle Gyihova na bɛzɔnenle me. Yeangyɛ, mɔɔ menyianle ɛvolɛ 17 la, membɔle ɔ bo kɛ meyɛ dahuu adekpakyelɛ.\nME NYE LIELE ADEKPAKYELƐ GYIMA NE ANWO\nMembɔle adekpakyelɛ gyima ne abo wɔ Quetta, ɛleka mɔɔ ɛnee Britian sogyama de la. Wɔ 1947, bɛhyɛle maanle ne anu nwiɔ bɛyɛle ye India yɛɛ Pakistan. * Ɛhye maanle basabasayɛlɛ hɔle zo wɔ ɛzonlenlɛ ne mɔ anu, na ɔmaanle menli dɔɔnwo yɛle tutanema. Tutanema kɛyɛ mgbe 14 dule vile maanle ne anu. Ngɛnlamoma mɔɔ wɔ India la hɔle Pakistan yɛɛ Hinduma nee Sikhma mɔɔ wɔ Pakistan la hɔle India. Wɔ basabasayɛlɛ mekɛ zɔhane anu, menvale me ngoane mendole esiane nu mengendanle keteke bie mɔɔ ɛyi la anwo wɔ Karachi yɛhɔle too asɛɛ yɛdwule Quetta.\nMengɔle maangyebakyi nyianu wɔ India wɔ 1948\nWɔ Quetta, menyiale George Singh adekpakyelɛ titilinli bie mɔɔ wɔ ye ɛvolɛ 20 anu la. George maanle me basekɛ dɛba bie mɔɔ mekola meka (anzɛɛ mepia) ye wɔ ɛleka mɔɔ le awoka la. Fane dɔɔnwo ne ala, me ngomekye a mekɔ daselɛlilɛ a. Wɔ kɛyɛ siane nsia anu, menyianle Baebolo sukoavoma 17, na bɛ bie mɔ rale nɔhalɛ ne anu. Bɛ nuhua ko mɔɔ bɛfɛlɛ ye Sadiq Masih la boale George nee medame maanle yɛhilele Baebolo nwo mbuluku bie mɔ abo yɛhɔle Urdu mɔɔ le aneɛ titili wɔ Pakistan la anu. Nzinlii, Sadiq rayɛle edwɛkpa ne nolobɔlɛnli mɔɔ bɔ mɔdenle.\nMede Queen Elizabeth meli ne anu melɛkɔ Geleade Sukulu\nNzinlii, menziale mengɔle Karachi na me nee Henry Finch nee Harry Forrest, mɔɔ bɛle edwɛkpatɛlɛvolɛma fofolɛ mɔɔ bɛvi Geleade Sukulu bɛra la zonlenle. Nea teokelase ndetelɛ kpalɛ mɔɔ bɛvale bɛmaanle me a! Kenle ko bie, me nee Adiema Finch hɔle daselɛlilɛ wɔ Pakistan sɔlɔ. Yɛnwunle menli dɔɔnwo mɔɔ ka Urdu aneɛ ne la kɛ bɛdede awoka ndendenle ne mɔ abo, mɔɔ ɛnee bɛkulo kɛ bɛte Baebolo nu nɔhalɛ ne bie a. Ye ɛvolɛ nwiɔ anzi, mengɔle Geleade Sukulu ne bie; menziale membale na menyɛle maangyebakyi zo neavolɛ wɔ mekɛ ekyi anu. Ɛnee me nee edwɛkpatɛlɛvolɛma nsa mɔɔ bɛle mrenyia la de edwɛkpatɛlɛvolɛma sua mɔɔ wɔ Lahore la anu.\nNGYEGYELƐ NE VILE ƐKƐ\nƆyɛ alɔbɔlɛ kɛ wɔ 1954, edwɛkɛ bie zile edwɛkpatɛlɛvolɛma ne avinli maanle Bɛtɛle hakyile bɛ gyimalilɛ ne. Kɛmɔ menvale me nwo menwulale edwɛkɛ ne anu la ati, ɔmaanle bɛhwile me nyunlu kpalɛ. Ɔgyegyele me, ɔti ɔmaanle mendele nganeɛ kɛ meangola me gyimalilɛ ne yɛ. Menziale mengɔle Karachi yɛɛ London, England na ɛnee mekulo kɛ mesonle bieko.\nWɔ London, ɛnee Bɛtɛlema dɔɔnwo wɔ me asafo ne anu. Pryce Hughes mɔɔ ɛnee le ɔfese sonvolɛ la vile atiakunlukɛnlɛma nu tetele me. Kenle ko bie, ɔhanle kɛzi Joseph F. Rutherford mɔɔ ɛnee ɛlɛnea ewiade amuala edwɛkɛhanlɛ gyima ne azo dule ye folɛ mɔɔ anu yɛ se la anwo edwɛkɛ hilele me. Mɔɔ Adiema Hughes bɔle mɔdenle kɛ ɔkile kɛ ye edwɛkɛ yɛ fɛ la, Adiema Rutherford deanle ye kpalɛ. Ɔzinle me nwo kɛ, Adiema Hughes vale ɛzelekɛ hanle zɔhane edwɛkɛ ne la. Ɔhanle kɛ, alimoa ne edwɛkɛ zɔhane gyegyele ye. Noko, nzinlii, ɔnwunle kɛ ɔhyia zɔhane folɛdulɛ ne mɔɔ anu yɛ se la anwo, ɔluakɛ ɔhilele kɛ Gyihova kulo ye. (Hib. 12:6) Ye edwɛkɛ ne hanle me ahonle na ɔboale me ɔmaanle menvale anyelielɛ menzonlenle bieko.\nMekɛ zɔhane, me mame dule hɔle London, na ɔmaanle John E. Barr, mɔɔ nzinlii zonlenle wɔ Neazo Eku ne anu la nee ye zukoale Baebolo ne. Ɔnyianle anyuhɔlɛ ndɛndɛ wɔ sunsum nu, na bɛzɔnenle ye wɔ 1957. Nzinlii, mendele kɛ kolaa na me papa awu la, ɔdaye noko ɔ nee Gyihova Alasevolɛ zukoale debie.\nWɔ 1958, mengyale Lene Danish, adiema raalɛ bie mɔɔ radɛnlanle London la. Ye ɛvolɛ bieko, yɛwole yɛ ra raalɛ Jane, yɛ mra nnu ne anu belamunli ralɛ. Eza menyianle ɛzonlenlɛ nwo adenle wɔ Fulham Asafo ne anu. Nzinlii, kɛmɔ ɛnee Lene kpɔkɛdelɛ ɛnle kpalɛ la ati, ɔmaanle yɛdule yɛhɔle Adelaide, Australia mɔɔ ɛkɛ ne yɛ wuluwulu la wɔ 1967.\nESIANE KPOLE BIE\nKilisienema mɔɔ bɛkpokpa bɛ mɔɔ bɛ nye ɛvi la 12 wɔ Adelaide asafo ne anu. Bɛvale mɔdenlebɔlɛ bɛlile daselɛlilɛ gyima ne anyunlu. Yeangyɛ ɔmaanle yɛyɛle ngyehyɛleɛ kpalɛ wɔ Gyihova ɛzonlenlɛ nu.\nWɔ 1979, me nee Lene wole Daniel, yɛ ra mɔɔ tɔ zo nnu. Ewule bie mɔɔ bɛfɛlɛ ye Down syndrome * la yɛle ye na ɛnee yɛ nye ɛnla kɛ ɔbadɛnla aze yeahyɛ. Kɛkala bɔbɔ, mennwu kɛzi meka nyane mɔɔ menlile la anwo edwɛkɛ a. Yɛbɔle mɔdenle yɛnleanle ye, noko yɛambu yɛ nye yɛangua yɛ mra nna mɔɔ ɛha la anwo zo. Kɛmɔ Daniel lɛ ahonle ewule la ati, ɔdwu mekɛ ne bie a ɔmaa ɔ nwo to ye arɛlevilɛ nu na ɔwɔ kɛ yɛ nee ye kɔ asopiti ndɛndɛ. Noko, ɔnva nwo kɛ ɛnee ɔnde kpɔkɛ la, ɛnee ye adwenle nu la ɛkɛ yɛɛ ɔkulo menli. Ɛnee eza ɔ nye die sunsum ninyɛne nwo kpalɛ. Saa yɛlɛyɛ asɔne kolaa na yɛali debie a, ɔfa ɔ sa ɔbɔ nwo, ɔbɔ ɔ ti aze na yeaha “Amen” kpole ko, kolaa na yeali aleɛ!\nMɔɔ Daniel nyianle ɛvolɛ nna la ɔnyianle mogya nu ewule bie. Ɔti, me nee Lene dele nganeɛ kɛ yɛvɛ wɔ nwonane nee nganeɛdelɛ nu. Mendele nganeɛ kɛ me rɛle ɛbɔ kpole kpalɛ. Noko, kenle ko bie mɔɔ yɛ sa nu dole kpole kpalɛ la, Neville Bromwich, yɛ maangyebakyi zo neavolɛ ne rale yɛ sua nu. Zɔhane nɔsolɛ ne, mɔɔ ɔlɛsu la ɛnee ɔ sa gua yɛ bati. Yɛ muala yɛzunle. Ɛlɔlɛ nee atiakunlukɛnlɛma mɔɔ ɔlale ye ali la kyekyele yɛ rɛle kpole kpalɛ. Ɔvile ɛkɛ ne aleɛbahye kɛyɛ dɔne ko. Yeangyɛ, Daniel wule. Ye ewule ne maanle yɛlile nyane kpalɛ. Noko, yɛgyinlanle yɛnyanelilɛ ne anloa na yɛnyianle anwodozo kɛ debie biala mɔɔ ewule bɔbɔ boka nwo la ɛnrɛhola ɛnrɛde Daniel ɛnrɛvi Gyihova ɛlɔlɛ ne anwo. (Wlo. 8:38, 39) Nea kɛzi yɛ nye la kɛ yɛbanwu ye bieko wɔ ewudwazo ne anu wɔ Nyamenle ewiade fofolɛ ne anu a!—Dwɔn 5:28, 29.\nMEDI FƐLƐKO KƐ MELƐBOA AWIE MƆ LA\nMenyianle stroke mgbole nwiɔ, noko mede kpɔkɛ, na ɛnɛ, metɛsonle kɛ asafo nu kpanyinli. Mɔɔ ɛdo me la ɛmaa mezukoa kɛ mebaze awie mɔ anwunvɔne, titili bɛdabɛ mɔɔ bɛlɛnwu amaneɛ kpole la. Mebɔ mɔdenle kɛ menrɛbua bɛ ndɛne. Emomu, mebiza me nwo kɛ: ‘Kɛzi mɔɔ ɛdo bɛ la ɛha bɛ nganeɛdelɛ nee bɛ nzuzulɛ ɛ? Kɛ ɔkɛyɛ na meamaa bɛanwu kɛ medwenle bɛ nwo ɛ? Na kɛ ɔkɛyɛ na meamaa bɛ anwosesebɛ amaa bɛayɛ mɔɔ Gyihova kulo la ɛ?’ Me nye die mboanekpɔlalɛ gyima ne anwo wɔ asafo ne anu! Nɔhalɛ nu, saa mekyekye awie mɔ arɛle na memaa bɛ anwosesebɛ wɔ sunsum nu a, ɔkyekye me rɛle na ɔmaa medame noko me ahonle tɔ me azule nu.\nMboaneneavolɛ ɛkpɔlalɛ mɔɔ metɛyɛ la maa me kunlu dwo me nwo\nMete nganeɛ kɛ edwɛndolɛnli ne la, ɔhanle kɛ: ‘Saa adwenleadwenle bo me nwo zo a, Gyihova kyekye me rɛle ɔmaa medi fɛlɛko.’ (Edw. 94:19) Yeboa me yemaa mengyinla abusua nu ngyegyelɛ, ɛzonlenlɛ nu dwazotia, me sa nu mɔɔ dole nee adwenleadwenle nloa. Nɔhalɛ nu, Gyihova ɛyɛ me Ze amgba!\n^ ɛden. 19 Alimoa ne ɛnee Pakistan Adɔleɛ (kɛkala Pakistan) yɛɛ Pakistan Sɛnzɛnduduleɛ (kɛkala Bangladesh) a bɔ nu yɛ Pakistan a.\n^ ɛden. 29 Nea edwɛkɛ “Raising a Child With Down Syndrome—The Challenge and the Reward” mɔɔ wɔ June 2011 Awake! anu la.\n“Me Belemgbunlililɛ Ɛnvi Ewiade Ɛhye Anu”\nBɛmaa Yɛ Muala Yɛyɛ Ko Kɛ Mɔɔ Gyihova Nee Gyisɛse Le Ko La\nAnrɛɛ Ɔbahola Yeanyia Nyamenle Anyunlu Ɛlolɛ\nMaa Nyamenle Mɛla Nee Ye Ngyinlazo Ne Mɔ Ɛtete Wɔ Adwenle\n“Bɛmaa Bɛ Kɛnlaneɛ Ɛda” Amaa Bɛawula Gyihova Anyunlunyia\nƐBƐLABƆLƐ NU EDWƐKƐ Bɛkyekyele Me Rɛle Dɔɔnwo\nTumi Mɔɔ Wɔ Ahyebizalɛ Nu La\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ June 2018\nƐZINZALƐ ARANE—DEBIEZUKOALƐ ƐDEƐ June 2018\nGyihova mɔɔ Menvale Me Rɛle Menwulale Ye Nu La Ɛyɛ Nyilalɛ\nArɛlekyekyelɛ Wɔ Ngyegyelɛ Mekɛ Nu


Edwɛne 86 | Yintanɛte Zo Baebolo | Ewiade Fofolɛ Ngilebɛbo\nNyamenle biala ɛnle kɛ Gyihova la\nGyihova lɛ ɛhulolɛ kɛ ɔbava ɛtane yeahyɛ (5)\nMaanle maanle kɔsɔɔti bazonle Gyihova (9)\n“Kilehile me wɔ adenle ne” (11)\n“Maa me ahonle ɛyɛ ko” (11)\nDevidi asɔneyɛlɛ. 86 O Gyihova, yɛ ɛnzolɛ tie* me na bua me,Ɔluakɛ mewɔ ngyegyelɛ nu yɛɛ mele ehyianli.+ 2 Bɔ me ngoane* nwo bane, ɔluakɛ mele nɔhavo.+ Die wɔ sonvolɛ ne mɔɔ fa ɔ nwo to ɛ nwo zo la,Ɔluakɛ wɔmɔ a ɛle me Nyamenle a.+ 3 O Gyihova, maa menyia ɛ nyunlu ɛlolɛ,+Ɔluakɛ wɔmɔ a mesu mefɛlɛ wɔ dahuu a.+ 4 Maa wɔ sonvolɛ* ɛli fɛlɛko,Ɔluakɛ, O Gyihova, wɔmɔ a meba wɔ ɛkɛ* a. 5 O Gyihova, ɛle kpalɛ+ yɛɛ ɛlɛ ɛhulolɛ kɛ ɛbava ɛtane wɔahyɛ;+Wɔ ɛlɔlɛ kpundii ne zonle maa bɛdabɛ mɔɔ bɛsu bɛfɛlɛ wɔ la amuala.+ 6 O Gyihova, tie me asɔneyɛlɛ;Na yɛ ɛnzolɛ tie me modolɛ nzɛlɛlɛ.+ 7 Mesu mefɛlɛ wɔ wɔ me anwongyelelɛ mekɛ nu,+Ɔluakɛ ɛbabua me.+ 8 O Gyihova, nyamenle biala nee wɔ ɛnzɛ,+Gyima biala nee wɔ gyima ne mɔ ɛnzɛ.+ 9 Maanle maanle mɔɔ wɔbɔ la kɔsɔɔti baraNa bɛabɔ bɛ ti aze wɔ ɛ nyunlu, O Gyihova,+Na bɛawula wɔ duma ne anyunlunyia.+ 10 Ɔluakɛ ɛle bedevinli yɛɛ ɛyɛ nwanwane ninyɛne;+Ɛ ngomekye ala a ɛle Nyamenle a.+ 11 O Gyihova, kilehile me wɔ adenle ne.+ Mebalua wɔ nɔhalɛ ne anu.+ Maa me ahonle ɛyɛ ko* amaa yeazulo wɔ duma ne.+ 12 O Gyihova me Nyamenle, mefi me ahonle muala anu+ meye wɔ ayɛlɛ,Na mebawula wɔ duma ne anyunlunyia dahuu, 13 Ɔluakɛ wɔ ɛlɔlɛ kpundii ne mɔɔ wɔ me nwo zo la le kpole,Yɛɛ wɔlie me ngoane* wɔvi Nla* ne abo nehane.+ 14 O Nyamenle, anwomemaazoma ɛdwazo ɛtia me;+Atisesebɛma ekpunli kpondɛ me ahu me,Na bɛmbu wɔ bie.*+ 15 Noko wɔmɔ, O Gyihova, ɛle Nyamenle mɔɔ ɛse anwunvɔne na ɛ kunlu yelɛyela wɔ,*Ɛkyɛ na wɔava ɛya yɛɛ ɛlɔlɛ kpundii nee nɔhalɛlilɛ* ɛyi wɔ tɛkɛɛ.+ 16 Kakyi ɛ nye nea me na maa menyia ɛ nyunlu ɛlolɛ.+ Maa wɔ sonvolɛ anwosesebɛ,+Na die wɔ akɛlɛ raalɛ ne ara ne. 17 Maa menwu wɔ kpalɛyɛlɛ ne anwo sɛkɛlɛneɛ,*Amaa bɛdabɛ mɔɔ bɛkyi me la anwu ye na bɛ nyunlu agua aze. Ɔluakɛ, O Gyihova, wɔmɔ a ɛle me boavolɛ nee me arɛlekyekyevolɛ a.\n^ Anzɛɛ “wɔ sonvolɛ ɛkɛla.”\n^ Anzɛɛ “memaa me ɛkɛla zo memaa wɔ.”\n^ Anzɛɛ “Maa me ahonle mɔɔ anu ɛtɛkyɛle nwiɔ la.”\n^ Anzɛɛ “bɛnva wɔ bɛnzie bɛ nyunlu.”\n^ Anzɛɛ “ɛle dovolɛ.”\n^ Anzɛɛ “nɔhalɛ.”\n^ Anzɛɛ “daselɛ.”


Ayezaya 66 | Yintanɛte Zo Baebolo | Ewiade Fofolɛ Ngilebɛbo\nNɔhalɛ ɛzonlenlɛ nee adalɛ ɛzonlenlɛ (1-6)\nZayɔn nee ɔ mra ne mɔ (7-17)\nMenli yiale nu zonlenle Nyamenle wɔ Gyɛlusalɛm (18-24)\n66 Edwɛkɛ mɔɔ Gyihova ɛha la ɛne: “Anwuma le me belemgbunli ebia, yɛɛ azɛlɛ ye le me gyakɛ abo ebia.+ Ɛnee nienwu a bɛbahola bɛazi sua bɛamaa me a,+Yɛɛ nienwu a me ɛnwomenlelielɛ ɛleka ne wɔ a?”+ 2 “Me sa a yɛle ninyɛne ɛhye mɔ amuala a,Yɛɛ kɛ ɔyɛle mɔɔ bɛ muala bɛrale la ɛne,” kɛ Gyihova se la ɛne.+ “Noko mebanlea sonla mɔɔ le bɛlɛvo na ɔ nwo ɛbubu yeNa ɔdwenledwenle me edwɛkɛ ne anwo la.+ 3 Sonla mɔɔ ku ɛnlankɛ la le kɛ awie mɔɔ ku sonla la.+ Sonla mɔɔ fa boane bɔ afɔle la le kɛ awie mɔɔ bu twea kɔme la.+ Sonla mɔɔ fa ahyɛlɛdeɛ bɔ afɔle la le kɛ awie mɔɔ fa kpolike mogya bɔ afɔle la!+ Sonla mɔɔ fa ɛyɛlɛvuanlɛ bɔ ngakyelɛ afɔle la+ le kɛ awie mɔɔ fa ngonyia edwɛkɛ yila awie la.*+ Bɛva bɛ adenle ɛdeɛ zo,Yɛɛ bɛ nye die* mɔɔ le kyibadeɛ la anwo. 4 Ɔti mebakpondɛ ndenle mealua zo meahwe bɛ nzo,+Na ninyɛne mɔɔ bɛsulo la bara bɛ nwo zo. Ɔluakɛ menvɛlɛle la, awie biala anlie zolɛ;Mendendɛle la, awie biala andie.+ Bɛhɔle zo bɛyɛle mɔɔ le ɛtane wɔ me nye zo la,Na bɛyɛle mɔɔ me nye ɛnlie nwolɛ la.”+ 5 Bɛdie Gyihova edwɛkɛ, bɛmɛ mɔɔ bɛ nwo woso bɛ wɔ* ye edwɛkɛ ne anwo la: “Bɛ mediema mɔɔ kpɔ bɛ na bɛkpo bɛ ɔlua me duma ne ati la hanle kɛ, ‘Anyunlunyia ɛha Gyihova!’+ Noko ɔbara na yeamaa bɛ nye alie,Na bɛmɛ a bɛ nyunlu bagua aze a.”+ 6 Dede bie wɔ suakpole ne azo, dede bie vi ɛzonlenlɛsua ne anu! Gyihova ane ɔ, ɔlɛtua ye agbɔvolɛ kakɛ kɛ mɔɔ ɔfɛta la. 7 Kolaa na ɔ ko aha ye la, ɔwole.+ Kolaa na yeade awolɛ nyane la, ɔwole ralɛ nrenyia. 8 Nwane a ɛde debie zɛhae bie ɛlɛ a? Nwane a ɛnwu debie zɛhae bie ɛlɛ a? Asoo bɛwo azɛlɛ kenle ko ala anu? Anzɛɛ bɛwo maanle bie arɛlevilɛ nu ɔ? Noko Zayɔn vole awolɛ zo ala la, ɔwole ɔ mra mrenyia ne mɔ. 9 “Asoo mebamaa awie avo awolɛ zo na akee menrɛmaa kakula ne ɛnrɛra ɔ?” Gyihova a se a. “Anzɛɛ mebamaa awie ako aha ye na meadua ye awodeɛ ne anloa ɔ?” wɔ Nyamenle ne a se a. 10 Bɛmɛ mɔɔ bɛkulo Gyɛlusalɛm la kɔsɔɔti, bɛ nee ye ɛli fɛlɛko na bɛmaa bɛ nye ɛlie ɔ nwo.+ Bɛmɛ mɔɔ bɛlɛdi ɔ nwo nyane la kɔsɔɔti, bɛ nee ye ɛli fɛlɛko. 11 Ɔluakɛ bɛbanlo ɔ nyɛfo bɛ ko ayi na bɛ rɛle akyekye,Bɛbanlo ye dɔɔnwo na bɛ nye alie wɔ ye anyunlunyia dɔɔnwo ne anu. 12 Ɔluakɛ edwɛkɛ mɔɔ Gyihova ɛha la ɛne: “Mebamaa ye anzodwolɛ ayɛ kɛ azule+Na maanle maanle ne mɔ anyunlunyia ayɛ kɛ azule mɔɔ ɛyi la.+ Bɛbanlo nyɛfonlɛ na bɛavia bɛ wɔ bɛ nzi,Yɛɛ bɛbadedɛ bɛ wɔ bɛ gyakɛ azo. 13 Kɛ mɔɔ mame kyekye ɔ ra nrenyia arɛle la,Zɔhane ala a mebahɔ zo meakyekye bɛ rɛle a;+Na mebakyekye bɛ rɛle wɔ Gyɛlusalɛm ati.+ 14 Bɛbanwu ɛhye na bɛ ahonle ali fɛlɛko,Bɛ mbowule bayɛ ngɛnlɛma kɛ ndile amolɛ. Na Gyihova azonvolɛ banwu ɔ sa,*Noko ɔbava ye agbɔvolɛ anwo ɛya.”+ 15 “Ɔluakɛ Gyihova bara kɛ senle,+Na ye ehwili ne mɔ ara kɛ ahumu,+Kɛ ɔfa ɛya kpole yeadua bɛ kakɛ,Na yeava sendɔlɔra yeadea bɛ.+ 16 Ɔluakɛ Gyihova bava senle abua ndɛne,Ɛhɛe, ye konle dadeɛ ne bahu menli* kɔsɔɔti;Na menli mɔɔ Gyihova bahu bɛ la bazo kpalɛ. 17 “Menli mɔɔ siezie bɛ nwo na bɛte bɛ nwo kɛ bɛwolo tola ne mɔ* anu+ bɛali ahenle mɔɔ gyi avinli la anzi, menli mɔɔ di kpolike nane+ nee bɛkyi ninyɛne yɛɛ ahila+ la amuala bara bɛ awieleɛ,” kɛ Gyihova se la ɛne. 18 “Kɛmɔ meze bɛ gyima nee bɛ adwenle la ati, melɛba mearaboɔboa maanle maanle nee aneɛ aneɛ kɔsɔɔti anloa, na bɛbara bɛaranwu me anyunlunyia ne.” 19 “Mebava sɛkɛlɛneɛ bie meazie bɛ avinli, na mebazoa menli mɔɔ bɛbanyia bɛ ti la bie mɔ wɔ maanle maanle ne mɔ anu—bɛbahɔ Tahyehye,+ Polu nee Lude+ mɔɔ bɛze ɛda to kpalɛ la ɛkɛ. Eza bɛbahɔ Tubale nee Gyeevan+ yɛɛ mbɔra mɔɔ wɔ moamoa la azo—bɛdabɛ mɔɔ bɛtɛtele me nwo edwɛkɛ anzɛɛ bɛtɛnwunle me anyunlunyia ne la ɛkɛ; na bɛbabɔ me anyunlunyia ne nolo wɔ maanle maanle ne mɔ anu.+ 20 Bɛbava ɛ mediema ne mɔ amuala bɛavi maanle maanle ne mɔ anu+ bɛarɛlɛ Gyihova kɛ ahyɛlɛdeɛ; bɛbadɛnla mgbɔnwɔ zo, ehwili nu, ehwili mɔɔ mgbɔnwɔ twe la anu, mgbɔnwɔndua* zo yɛɛ afunlumu mɔɔ anwo yɛ ndɛ la azo, bɛahɔ me boka nwuanzanwuanza ne azo wɔ Gyɛlusalɛm, kɛ mɔɔ Yizilayɛma fa bɛ ahyɛlɛdeɛ to kyɛnze anu bɔkɔbɔkɔ nu kɔ Gyihova sua ne anu la,” Gyihova a se a. 21 “Mebaye bɛ nuhua bie mɔ meayɛ bɛ ɛsɔfoma nee Livaema,” Gyihova a se a. 22 “Kɛ mɔɔ anwuma fofolɛ ne nee azɛlɛ fofolɛ ne+ mɔɔ melɛbɔ la bagyinla me nyunlu dahuu la, zɔhane ala a ɛ bo zo amra nee wɔ duma bagyinla a,”+ Gyihova a se a. 23 “Na siane fofolɛ biala nee ɛnwomenlelielɛ kenle biala,Menli* kɔsɔɔti barabɔ bɛ ti aze amaa* me,”+ Gyihova a se a. 24 “Na bɛbavinde bɛahɔnlea menli mɔɔ dele me nwo atua la avunli;Ɔluakɛ bɛ nwo azone ne mɔ ɛnrɛwu,Yɛɛ bɛ senle ne ɛnrɛnlu,+Na bɛbayɛ kyibadeɛ bɛamaa menli* kɔsɔɔti.”\n^ Anzɛɛ ɔkola ɔkile, “awie mɔɔ ye ananze ayɛlɛ la.”\n^ Anzɛɛ “bɛ ɛkɛla anye die.”\n^ Anzɛɛ “bɛdwenledwenle.”\n^ Anzɛɛ “ye tumi.”\n^ Hibulu aneɛ nu, “nwonane.”\n^ Ɛhye kile, tola titili bie mɔ mɔɔ bɛsonle awozonle wɔ nu la.\n^ Anzɛɛ “barazonle.”


Samesɛn Nee Dɛlaela | Ngakula Baebolo Ɛzukoalɛdeɛ\nYizilayɛma dɔɔnwo hɔzonlenle awozonle bieko, yemɔti Gyihova maanle Filisitiama honle vale bɛ. Noko ɛnee Yizilayɛma bie mɔ kulo Gyihova. Bɛ nuhua ko a le Manowa. Ɛnee ɔ nee ɔ ye ɛtɛwole. Kenle ko, Gyihova zoanle anwumabɔvolɛ wɔ Manowa aye ne anwo ɛkɛ. Anwumabɔvolɛ ne zele ye kɛ: ‘Ɛbawo ralɛ nrenyia. Ɔbalie Yizilayɛma yeavi Filisitiama asa nu. Ɔbayɛ Nazalaenli.’ Nwane mɔ a ɛnee bɛfɛlɛ bɛ Nazalaema a? Ɛnee bɛle Gyihova azonvolɛ titili. Ɛnee Nazalaema ɛmkpa bɛ ti enrinli.\nMekɛ hɔle bie la, bɛwole kakula ne na bɛdonle ye Samesɛn. Mɔɔ Samesɛn yɛle kpanyinli la, Gyihova maanle ɔ nwo yɛle se kpalɛ. Ɛnee ɔkola ɔfa ɔ sa mgbane ɔku awenade. Kenle ko bie, Samesɛn angomekye hunle Filisitiama 30. Filisitiama kpɔle ye na ɛnee bɛlɛkpondɛ adenle bɛalua zo bɛahu ye. Kenle ko bie mɔɔ Samesɛn hɔle Gaza la, bɛhɔziale sua ne anlenkɛ kpole ne anloa kɛ saa aleɛ kye a, bɛbahu ye. Noko nɔe ne, Samesɛn dwazole hɔle suakpole ne anlenkɛ kpole ne anwo na ɔdule ye. Ɔvale anlenkɛ ne ɔdole ɔ kɔme zo ɔhɔle boka bie mɔɔ bikye Hibulɔn la azo!\nNzinlii, Filisitiama hɔle Samesɛn nwewe bie mɔɔ bɛfɛlɛ ye Dɛlaela la ɛkɛ hɔzele ye kɛ: ‘Saa ɛmaa yɛnwu deɛmɔti Samesɛn anwo yɛ se zɔhane la a, yɛbamaa wɔ dwɛtɛ fufule apenle apenle. Yɛkulo kɛ yɛkye ye yɛto efiade.’ Dɛlaela liele dole nuhua. Mɔlebɛbo ne, Samesɛn anga deɛmɔti ɔ nwo yɛ se la angile ye. Noko amozii ɔgyegyele Samesɛn too ɔmaanle ɔhanle ye fealeranu edwɛkɛ biala ɔhilele ye. Ɔse: ‘Mele Nazalaenli yemɔti bɛtɛpepɛle me ti enrinli ɛlɛ.’ Ɔdoale zo kɛ ‘Saa bɛpepɛ me ti enrinli a, me anwosesebɛ ne amuala baminli.’ Samesɛn ɛyɛ nvonleɛ kpole kɛ yeha yehile ye a, ɔnle zɔ ɔ?\nNdɛndɛ ne ala Dɛlaela hanle hilele Filisitiama kɛ: ‘Kɛkala akee yeha debie biala yehile me!’ Ɔmaanle Samesɛn lafele ɔ gyakɛ azo na ɔmaanle awie pepɛle ye enrinli ne. Ɔdeanle nu kɛ: ‘Samesɛn, Filisitiama ɛra ɛ nwo zo!’ Mɔɔ Samesɛn dwazole la, ɔnwunle kɛ ye anwosesebɛ ne ɛhɔ. Filisitiama ne hyele ye, bɛbobɔle ɔ nye na bɛvale ye bɛdole efiade.\nKenle ko, Filisitiama hɔyiale bɛ bozonle Deegɔn ɛzonlenlɛ sua ne anu na bɛdeɛdeanle nuhua kɛ: ‘Yɛ bozonle ne ɛye Samesɛn ɛmaa yɛ! Bɛva ye bɛvinde bɛmaa ɔlielie yɛ nye!’ Bɛvale ye bɛziele mpila nwiɔ avinli na bɛgolole ɔ nwo. Samesɛn deanle nu kɛ: ‘O Gyihova, mesɛlɛ wɔ maa me anwosesebɛ wɔ mekɛ ɛhye anu.’ Ɛnee Samesɛn enrinli ne ɛvi bieko. Ɔvale ye anwosesebɛ kɔsɔɔti ɔzuhunle mpila nwiɔ ne mɔɔ sosɔ bɛ ɛzonlenlɛ sua ne la. Ɛzonlenlɛ sua ne amuala bule guale aze na ɔhunle menli mɔɔ wɔ nu la kɔsɔɔti. Samesɛn noko wule.\n“Melɛ anwosesebɛ wɔ debie biala anu ɔlua ahenle mɔɔ maa me tumi la ati.”—Felepaema 4:13\nKpuya: Duzu a maanle Samesɛn anwo yɛle se kpole a? Mɔɔ Samesɛn hanle deɛmɔti ɔ nwo yɛ se la hilele Dɛlaela la, duzu a dole ye a?\nSunsum Ne Maanle Samesɛn Anwosesebɛ\nƐnee Samesɛn le Yizilayɛ ndɛnebuavolɛ yɛɛ ɔyɛle nwanwane ninyɛne ɛhye a. Kɛzi Gyihova sunsum nwuanzanwuanza ne boale ye ɛ? Kɛ ɔkɛyɛ na wɔanyia Nyamenle sunsum ne ɛ?\nGyihova Maanle Samesɛn Sunsum Nwuanzanwuanza\nGyimayɛlɛ ɛhye boa ngakula mɔɔ bɛnyia ɛvolɛ 3 kɔdwu 6 la ɔmaa bɛsukoa Samesɛn nee ye anwosesebɛ ne anwo debie.\nManowa Baebolo Kaade\nƆle mrenyia mɔɔ ɛdɛnla aze mɔɔ anwo yɛ se la anu ko ɛ papa.\nKɔ Zo Sɛlɛ Sunsum Nwuanzanwuanza\nGyimayɛlɛ ɛhye boa ngakula mɔɔ bɛnyia ɛvolɛ 6 mɔɔ kɔ 8 la ɔmaa bɛsukoa deɛmɔti ɔhyia kɛ bɛkɔ zo bɛyɛ asɔne la.\nSunsum Nwuanzanwuanza Ne So Ma\nGyimayɛlɛ ɛhye boa ngakula mɔɔ bɛnyia ɛvolɛ 8 mɔɔ kɔ 12 la ɔmaa bɛsukoa sunsum nwuanzanwuanza ne ma ne afoa ngakyile ne mɔ.\nFa nwa awie Fa nwa awie Gyihova Maanle Samesɛn Anwo Yɛle Se\nlfb ɛzukoalɛdeɛ 38 m. 92-93


Yɛhyia Nyamenle Amgba Ɔ? Duzu Ati A Bɛbiza A?\nKENGA YE WƆ Afrikaans Albanian Amharic Arabic Armenian Armenian (West) Aymara Bengali Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikongo Kikuyu Kinyarwanda Kirghiz Kirundi Kongo Korean Lingala Lithuanian Luo Malagasy Malayalam Maltese Marathi Maya Mazatec (Huautla) Mizo Mongolian Moore Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Punjabi Quechua (Bolivia) Quichua (Imbabura) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tiv Tsonga Turkish Twi Ukrainian Uruund Venda Vietnamese Wayuunaiki Xhosa Yoruba Zulu\nEDWƐKƐ TITILE | YƐHYIA NYAMENLE Ɔ?\nDuzu Ati A Bɛbiza A?\n“Ɛngyia Nyamenle anwo ɔ? Menli mgbe dɔɔnwo ɛngyia ɔ nwo.” Edwɛkɛ ɛhye a menli ekpunli bie mɔɔ bɛnlɛ Nyamenle anu diedi la duale manle bɛhɛlɛle bɛbɔle ɛleka bie kenlensa ye a. Bɛte nganeɛ kɛ bɛngyia Nyamenle anwo.\nNoko, menli dɔɔnwo mɔɔ die Nyamenle di la si kpɔkɛ kɛ asɛɛ ɔnle ɛkɛ la. Salvatore Fisichella, mɔɔ le Katɔlek ɛsɔfo kpanyinli la, hanle menli mɔɔ wɔ ye asɔne ne anu la anwo edwɛkɛ kɛ: “Saa awie nea yɛ a ɔnrɛnwu kɛ yɛle Keleseɛnema ɛnɛ ɔluakɛ yɛbɔ yɛ ɛbɛla kɛ menli mɔɔ bɛngɔ asɔne la.”\nBie mɔ ɛnlɛ alagye yemɔti bɛndwenle Nyamenle anwo. Bɛbu ye kɛ ɔwɔ moa anzɛɛ ɔnrɛhola ɔnrɛboa bɛ kpalɛ wɔ bɛ ɛbɛlabɔlɛ nu. Mekɛ mɔɔ bɛdwenle Nyamenle anwo la a le mekɛ mɔɔ bɛnyia edwɛkɛ bie anzɛɛ bɛhyia debie la, bɛbu ye kɛ ɔle sonvolɛ mɔɔ bɛhyia ɔ nwo a yɛɛ bɛfɛlɛ ye a.\nBie mɔ noko ɛnnwu nvasoɛ biala mɔɔ wɔ asɔne ngilehilelɛ zo a, anzɛɛ bɛnyɛ mɔɔ bɛ asɔne ne ka la. Nwolɛ neazo ko ɛne, Katɔlekma mɔɔ wɔ Germany la anu ɛya ko ngyɛnu 76 die di kɛ ɔle kpalɛ kɛ nrenya nee raalɛ badɛnla kolaa na bɛagya—debie mɔɔ bɛ asɔne ne nee Baebolo ne ɛnga ye zɔ la. (1 Kɔlentema 6:18; Hibuluma 13:4) Nɔhalɛ nu, tɛ Katɔlekma angomekye a ɛnyɛ mɔɔ bɛ asɔne ne ka la a. Asɔne dɔɔnwo anu ɛsɔfoma ka kɛ bɛ menli ne mɔ bɔ bɛ ɛbɛla kɛ “bɛnlɛ Nyamenle anu diedi la.”\nNeazo ɛhye mɔ maa yɛbiza kɛ: Asoo yɛhyia Nyamenle amgba ɔ? Edwɛkɛ ɛhye ɛnle fofolɛ. Bɛbizale edwɛkɛ ɛhye wɔ Baebolo ne mukelɛ mɔɔ lumua la anu. Amaa yɛabua zɔhane kpuyia ne la, bɛmaa yɛnlea edwɛkɛ dɔɔnwo mɔɔ bɛbizale wɔ Mɔlebɛbo buluku ne mɔɔ wɔ Baebolo ne anu la.\nFa nwa awie Fa nwa awie Duzu Ati A Bɛbiza A?


Asoo Nvasoɛ Wɔ Sua Nu Mɛla Zo Ɔ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Brazil Mumule Aneɛ Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Georgian German Giliki Haitian Creole Hausa Hibulu Hiligaynon Hungarian Iban Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Ossetian Otetela Polish Portuguese (Brazil) Portuguese (European) Romanian Romany (Macedonia) Romany (Macedonia) Cyrillic Russian Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Turkish Turkmen Ukrainian Umbundu Uzbek Uzbek (Roman) Vietnamese Xhosa Yoruba Zulu\nƆyɛ se kɛ ɛbali sua nu mɛla bie azo ɔ? Edwɛkɛ ɛhye nee gyimayɛlɛ kɛlata mɔɔ boka nwo la baboa wɔ amaa ɛ nee wɔ awovolɛ aha nwolɛ edwɛkɛ.\nDi nwolɛ gyima kpalɛ\nAdalɛ edwɛkɛ: Saa ɛfi sua nu a, mɛla biala ɛnrɛkyekye wɔ bieko.\nNɔhalɛ edwɛkɛ: Saa ɛfi sua nu bɔbɔ a, ɛbahɔ zo wɔali mɛla zo. Bie a ɛbali mɛla mɔɔ wɔ gyimamenle, wɔ suamenle anzɛɛ arane ne bayɛ la azo. Danielle mɔɔ ɛnyia ɛvolɛ 19 la ka kɛ, “Menwu ye kɛ menli mɔɔ bɛnli mɛla zo wɔ sua nu anwo kyele bɛ kpalɛ wɔ mekɛ mɔɔ bɛbade bɛ nwo la.\nBaebolo ne ka kɛ: “Bɛyɛ tieyɛ bɛmaa arane nee tumivolɛma.” (Taetɛse 3:1) Saa ɛdi mɛla mɔɔ wɔ awovolɛ ɛhyehyɛ wɔ sua nu la azo a, ɔbatete wɔ yeamaa wɔali mɛla biala azo wɔ mekɛ mɔɔ ɛbayɛ kpanyinli la.\nMɔɔ ɛbahola wɔayɛ: Fa wɔ adwenle sie nvasoɛ mɔɔ wɔ mɛla ne azo la azo. Kpavolɛ bie mɔɔ bɛfɛlɛ ye Jeremy la ka kɛ, “Mɛla mɔɔ me awovolɛ hyehyɛle la boale me maanle menwunle kɛzi mebakpa agɔnwolɛ na meanlea me mekɛ zo boɛ la. Eza ɛnee mɛla na ɛmmaa menzɛkye mekɛ dɔɔnwo wɔ TV nee vidio games nwo amaa meanyia mekɛ meayɛ ninyɛne mɔɔ anwo hyia la—me nye tɛdie ninyɛne ɛhye mɔ anwo.”\nNa saa ɛnnwu nvasoɛ mɔɔ wɔ mɛla bie azo ɛ? Kɛ neazo la, bɛlɛra bie mɔɔ bɛfɛlɛ ye Tamara la ka kɛ: “Me awovolɛ maanle mendule adenle mengɔle maanle gyɛne zo, noko membale sua nu la bɛammaa meangɔ sua bie mɔɔ ye tendenle le mitini 20 pɛ la azo!”\nSaa ɛwɔ tɛnlabelɛ ɛhye bie anu a, nvonleɛ wɔ nwo kɛ ɛ nee wɔ awovolɛ badendɛ ɔ? Kyɛkyɛ! Mɔɔ baboa la a le kɛ ɛbanwu mekɛ nee kɛzi ɔwɔ kɛ ɛ nee bɛ ka nwolɛ edwɛkɛ la.\nMekɛ. Bɛlɛra bie mɔɔ bɛfɛlɛ ye Amanda la ka kɛ, “Saa ɛyɛ tieyɛ na ɛmaa wɔ awovolɛ nyia wɔ nu anwodozo a yɛɛ ɛbahola ɛ nee bɛ aha mɛla bie anwo edwɛkɛ a.\nKakula raalɛ bie mɔɔ bɛfɛlɛ ye Daria la nee ye yɛ adwenle. Ɔka kɛ, “Mekɛ mɔɔ me mame nwunle kɛ meyɛ tieyɛ memaa ye la yɛɛ ɔliele ɔdole nu kɛ ɔbahakyi mɛla ne a.” Kakye kɛ mɔɔ ɛbayɛ la a bamaa banyia wɔ nu anwodozo a na tɛ mɔɔ ɛbaha la.\nAwuke mɔɔ bɛnva mɛla bɛnyɛ gyima wɔ nu la le kɛ airport mɔɔ mɛla ɛnyɛ gyima wɔ ɛkɛ la\nBaebolo ne ka kɛ: “Di ɛ ze mɛla zo, yɛɛ mmamaa ɛ rɛle fi ɛ nli ngilehilelɛ.” (Mrɛlɛbulɛ 6:20) Ɛdi folɛdulɛ ɛhye azo a, ɛbamaa wɔ awovolɛ anyia wɔ nu anwodozo na ɔnrɛyɛ se kɛ ɛ nee bɛ badendɛ.\nKɛzi. Kpavolɛ bie mɔɔ bɛfɛlɛ ye Steven la ka kɛ, “Saa ɛbu wɔ awovolɛ na ɛtendɛ bɛtɛɛ ɛkile bɛ a ɔmaa ɛkola ɛ nee bɛ tendɛ tɛla kɛ ɛbadeɛdea nu la.”\nDaria mɔɔ yɛlimoa yɛha ɔ nwo edwɛkɛ la nee ye yɛ adwenle. Ɔka kɛ, “Saa me nee me mame su kpolera a, nvasoɛ biala ɛmba zo. Nɔhalɛ nu, yemɔ bɔbɔ a maa ɔmia mɛla ne anu a.”\nBaebolo ne ka kɛ: “Koasea fa ɛya a, ɔye ɔkile, na nrɛlɛbɛvolɛ fa ɛya a, ɔkomo ɔ nwo zo.” (Mrɛlɛbulɛ 29:11) Saa ɛnyia bɛnwozohomolɛ a, ɔbaboa wɔ kpole kpalɛ wɔ sua nu, sukulu nu, gyima nu nee ɛleka gyɛne.\nMɔɔ ɛbahola wɔayɛ: Dwenle kolaa na wɔadendɛ. Ɛyavalɛ bahola azɛkye anwodozo mɔɔ bɛlɛ ye wɔ wɔ nu la. Ɔnyɛ nwanwane kɛ Baebolo ne ka kɛ “sonla mɔɔ ɔkyɛ na yeava ɛya la ndelebɛbo le kpole.”—Mrɛlɛbulɛ 14:29.\nMɔɔ baboa: Dua gyimayɛlɛ kɛlata ne mɔɔ boka nwo la azo suzu mɛla ne anwo, na saa ɔkɛyɛ boɛ a, ɛ nee wɔ awovolɛ ɛha nwolɛ edwɛkɛ.\n“Mɛla tete mgbavolɛ nee mbɛlɛra ɔmaa bɛbu debie na bɛnyia bɛnwozohomolɛ—subane mɔɔ bɛbahyia nwo wɔ mekɛ mɔɔ bɛbayɛ mgbanyinli la. Saa mɛla ɛnle ɛkɛ a, anrɛɛ menlɛ adehilelɛ wɔ me ɛbɛlabɔlɛ nu yɛɛ menlɛ ɛweɛne biala.”—Kimberleigh.\n“Mekɛ mɔɔ mebade nganeɛ kɛ me awovolɛ mɛla yɛ se la, ɔkile kɛ meyɛ debie mɔɔ ɔmmaa bɛnyia me nu anwodozo la anzɛɛ mekulo kɛ meyɛ debie mɔɔ ɛnrɛboa me la. Kɛkala menwu ye kɛ me boɛyɛlɛ ti a me awovolɛ maanle me mɛla a.”—Kaley.\nFa nwa awie Fa nwa awie Asoo Nvasoɛ Wɔ Sua Nu Mɛla Zo Ɔ?\nijwyp edwɛkɛ 54


Luka 2 ACD - Owi ɔbono dɔ mɔ, Gyuda awura de asa oyuduu - Bible Search\nMariya Gɛkorogɛ Ilaa\n1Owi ɔbono dɔ mɔ, Gyuda awura de asa oyuduu kpɛi-kpɛi mɛ tɛ sa daa Rom awura. Gɛnen nkɛ nbono dɔ mɔ i ba yɛɛ mɔmɔ Rom wura belɛ, Siisa Ɔgustusɛ, gi yela nbara sa ɔkamaasɛ yɛɛ ɔꞌ ŋmarasɛ mɔ-ginyen de mɛꞌ kalɛ abono pɛwu mɛ tɛ gɛsinkpan gɛbono so mɔ. 2Imɔ idɛ ne n gyɛ ibono i gyangbara yɛɛ mɛ kalɛ asa de mɛꞌ bii gɛsinkpan so asa gɛgyɔnɔ. I ba daa aberɛ abono Ɔbelɛnsɛ Kuriniyusɛ tɛ sa Rom abɛyin Siiriya gɛsinkpan so mɔ. 3Mɛ kya kalɛ asa gɛnen mɔ, ɔkamaasɛ gi kpe mɔ-gɛwi de ɔꞌ kpaa ŋmarasɛ mɔ-ginyen.\n4Imɔso Gyosɛfo kee gi koso lii Nasarɛtɛ ɔsowolɛ ɔbono ɔ bo Galeli gɛsinkpan so mɔ, ne o kpe Gyudiya gɛsinkpan so de ɔꞌ kpaa ŋmarasɛ mɔ-ginyen Bɛtelɛhɛm ɔsowolɛ so nfono mɛ korogɛ mɔ-naana Oloobu Deefidi mɔ. I kya nyiile yɛɛ ɔ gyɛ daa Oloobu Deefidi gɛsu dɔ de mɔ-gɛten dɔ isa. 5Imɔso o kpe nno de mɛꞌ kpaa ŋmarasɛ mɔ‑rɛ mɔ-ka Mariya ɔbono ɔ kya yɛ mɔ ne Wurubuaarɛ gi yɛgɛ mɔ ɔ da ɔtɔ mɔ anyen.\n6Mɛ bo Bɛtelɛhɛm nno mɔ, owi gi fo ibono Mariya laa korogɛ, 7ne ɔ korogɛ mɔ-bi gyangbarasɛ, gɛbii nyensɛɛ. O kyu ataaban mili mɔ ne o kyu mɔ diila nbuɛ ogyiten gidɛkaa dɔ. I kya nyiile yɛɛ mɛ mɛŋ nyɛ ɔkpa kpaa sogɛ asafo ɔlooten. Nno mɔ i ti bɔla.\nIsandɛ Akparɛbo Ako Mɛ Nu Yɛɛ I Korogɛ Yesu\n8Gɛnen gɛsinkpan gɛbono so kee mɔ, isandɛ akparɛbo ako mɛ bo ndɔɔ dɔ mɛ kya dii ɔmɔ-nbuɛ gɛnyɛ. 9Mɛ bo nno gɛnen mɔ, Wurubuaarɛ dɔ ɔsɔɔ ɔko gi lii ɔmɔ so. Ɔsɔɔ mɔ gi lii ɔmɔ so gɛnen mɔ, Wurubuaarɛ nyisigyi gi baa ŋɛlegi kyaabɔɔ ɔmɔ. Mɛ wu gɛnen mɔ, i wɔra isandɛ akparɛbo mɔ gifuu gikyɔ kyɔde.\n10I wɔra ɔmɔ gifuu gɛnen mɔ, Wurubuaarɛ dɔ ɔsɔɔ mɔ gi tɔgɛ sa ɔmɔ yɛɛ, “Fɛŋ sa fɛꞌ selɛ gifuu. N dɛ ɔkalan konkonsɛ mi‑i bara fɛye! Ɔkon belɛ ɔko kya ba. Ɔ kya ba daa sa anyamesɛ pɛwu. 11Imɔ ne n gyɛ yɛɛ ndɛ gɛkɛ gɛdɛ Oloobu Deefidi ɔsowolɛ mɔ so mɔ, mɛ korogɛ ɔmɔlɛgɛbo. Mɔ ne n gyɛ Wura. Mɔ ne Wurubuaarɛ gi wolaa tɔgɛ yɛɛ ɔ laa sun de ɔꞌ baa mɔlɛgɛ fɛye mɔ. 12Ilaa ibono i laa lɛɛ mɔ-gɛwi nyiile fɛye mɔ ne n gyɛ yɛɛ fɛ laa wu kyokyoo mɛ kyu ataaban kyu mili mɔ, ɔ dɛ nbuɛ ogyiten gidɛkaa dɔ.” 13Wurubuaarɛ dɔ ɔsɔɔ mɔ gi tɔgɛ gɛnen mɔ, mɛ baa kerɛ mɔ, Wurubuaarɛ dɔ isɔɔ alolonbo gikpen belɛ ne n lii Wurubuaarɛ dɔ ba. Mɛ ba mɛ yelɛ ɔsɔɔ gyangbarasɛ mɔ asɛ mɛ kya yen Wurubuaarɛ mɛ kya tɔgɛ yɛɛ,\n14“Nyisigyi ɔꞌ wɔra Wurubuaarɛ-lɛɛ Wurubuaarɛ dɔ,\nde gɛsinkpan gɛdɛ so mɔ, gisen yuuli giꞌ wɔra abono\nmɛ kya gyi Wurubuaarɛ ginsi mɔ-lɛɛ.”\n15Wurubuaarɛ dɔ isɔɔ mɔ mɛ naa taa ɔmɔ yɛgɛ kii kpe Wurubuaarɛ dɔ. Mɛ kyon mɔ, isandɛ akparɛbo mɔ mɛ kya tɔgɛ mɛ kya sa abara yɛɛ, “Aꞌ kpe Bɛtelɛhɛm de aꞌ kpaa kerɛ ilaa ibono i ba nno ne Wurubuaarɛ gi lɛɛ nyiile aye faa.” 16Ne gɛsintin mɛ yii ɔkpa kyon belen-belen. Mɛ kpe mɔ, mɛ kpaa wu Mariya mɔ‑rɛ Gyosɛfo. Ne mɛ wu kyokyoo mɔ dɛ nbuɛ ogyiten gidɛkaa mɔ dɔ.\n17Mɛ wu mɔ gɛnen mɔ, mɛ buu ɔkalan ɔbono mɛ nu lii mɔ so mɔ sa mɔ-sɛ de mɔ-nyi. 18Ne i dɛ abono pɛwu mɛ nu imɔ mɔ gɛnɔ gikyɔ. 19Mariya berɛ, gi kyu ilaa mɔ wɔra mɔ-gisen dɔ, ɔ kpɛ ɔ kya sa imɔ so gɛwɔnsa. 20Isandɛ akparɛbo mɔ, mɔ, mɛ kii kpe mɔmɔ-isandɛ mɔ asɛ mɛ kpɛ mɛ dɛ nyisigyi mɛ kya sa Wurubuaarɛ, mɛ kya yen mɔ kyu lii ilaa ibono pɛwu mɛ nu ne mɛ kpaa wu de mɔmɔ-ansi mɔ so. I kya nyiile yɛɛ mɛ kpaa wu ilaa kamaasɛ fɛɛ gɛnɔɔbono Wurubuaarɛ dɔ ɔsɔɔ mɔ gi wolaa tɔgɛ ɔmɔ mɔ.\nMɛ Yela Yesu Ginyen\n21Mariya gi korogɛ mɔ imɔ gɛkɛ kuesɛ mɔ, mɛ ten kyokyoo mɔ-giwɔrɛ. Mɛ wɔra kyokyoo mɔ itiibilaa idɛ gɛnen mɔ, mɛ yela mɔ-ginyen yɛɛ Yesu. Ginyen gidɛ ne Wurubuaarɛ dɔ ɔsɔɔ mɔ gi wolaa sa mɔ pɛi ne mɔ-nyi gi lɔɔ da mɔ-ɔtɔ. 22Imɔ idɛ gɛmara mɔ, owi mɔ gi fo ibono mɛ laa wɔra tiibi ilaa sa Mariya de iꞌ nyiile yɛɛ ɔ kɔ lii fɛɛ gɛnɔɔbono Oloobu Mosisi nbara mɔ gi kya nyiile sa atalabo mɔ. Imɔso mɛ kyu kyokyoo mɔ kpe mɔmɔ-ɔsowolɛ gɛmu Gyɛrusalem, kyon kpaa loo Wurubuaarɛ ɔson obu mɔ gikpaara so de mɛꞌ kyu mɔ kpaa wɔra Wurubuaarɛ abaa dɔ. 23(I kya nyiile yɛɛ Wurubuaarɛ nbara mɔ dɔ mɔ mɛ ŋmarasɛ yela sa Gyuda awura mɔ yɛɛ, “Gɛbii nyensɛɛ kamaasɛ gɛbono mɛ laa daa gikorogɛ mɔ mɛꞌ kyu gɛmɔ yɛɛ gɛ gyɛ Wurubuaarɛ-lɛɛ.”)\n24Mɛ kpe Wurubuaarɛ ɔson obu mɔ gikpaara mɔ so gɛnen mɔ, tiibi ilaa ibono mɛ laa wɔra sa talabo mɔ de ɔꞌ wɔra fɛɛ ɔ kɔ lii mɔ ne n gyɛ yɛɛ mɛ laa kyu abonbuɛ anyɔ abɛɛ gɛwi nbuii nko ɔnan nmɔ nnyɔ kpaa lɛɛ asunbi sa Wurubuaarɛ fɛɛ gɛnɔɔbono mɛ ŋmarasɛ yela Wurubuaarɛ nbara mɔ dɔ mɔ.\nƆbelɛnsɛ Simon Gi Wu Yesu Ilaa Tɔgɛ\n25Gɛnen owi ɔbono mɔ, ɔnyen ɔko tɛ Gyɛrusalem ɔsowolɛ ɔbono so, mɛ kya terɛ mɔ-ginyen yɛɛ Simon. Ɔ gyɛ isa ɔbono ɔ selɛ Wurubuaarɛ ne ɔ kya gyi gɛsintin sa mɔ. Ɔnyen mɔ tɛ ɔ gyoo owi ɔbono Wurubuaarɛ laa mɔlɛgɛ Isirale awura de mɔmɔ-asen aꞌ tɔrɔ mɔmɔ mɔ. Wurubuaarɛ Oduduu bo mɔ dɔ. 26Wurubuaarɛ Oduduu mɔ gi wolaa lɛɛ nyiile Simon baarɛ yɛɛ pɛi ne ɔ laa wuꞌ mɔ, gɛnen mɔ, oꞌ wu isa ɔbono Wura Wurubuaarɛ laa sun de ɔꞌ baa mɔlɛgɛ mɔ Wurubuaarɛ adɛ mɔ de mɔ-ansi.\n27Gɛkɛ gɛdɛ mɔ, Wurubuaarɛ Oduduu mɔ gi suu de Simon ne ɔ kparɛ mɔ kpe Wurubuaarɛ ɔson obu gikpaara mɔ so. Owi ɔbono Yesu mɔ-sɛ de mɔ-nyi mɛ kyu kyokyoo Yesu baa loo nno de mɛꞌ baa wɔra Wurubuaarɛ nbara tiibi ilaa sa mɔ mɔ, 28Simon gi wu mɔmɔ. O wu mɔmɔ mɔ, ɔ sɔɔ kyokyoo mɔ keda, ne ɔ yen Wurubuaarɛ yɛɛ,\n29“Me-Wurubuaarɛ, ɔbono ilaa kamaasɛ i bo daa fo-abaa dɔ,\nidɛ kon berɛ, fo laa taalɛ terɛ me\nde nꞌ ba fo asɛ de gisen yuuli\nfɛɛ gɛnɔɔbono fo wolaa tɔgɛ yela mɔ.\n30I kya nyiile yɛɛ nɛ wu ɔbono fo sun\nde ɔꞌ baa mɔlɛgɛ asa mɔ de me-ansi.\n31Amɔlɛgɛ abono fo baala\nfo laa lɛɛ nyiile asa kpɛi-kpɛi pɛwu mɔ,\nnɛ wu amɔ de me-ansi.\n32Kyokyoo baarɛ laa baa wɔra fatela\nde ɔꞌ lɛɛ fo Wurubuaarɛ ilaa nyiile asa kpɛi-kpɛi\nabono mɛ mɛŋ nyi fo Wurubuaarɛ mɔ\nde oꞌ kyu nyisigyi kyu bara fo-adɛ Isirale awura.”\n33Ilaa ibono Simon gi tɔgɛ kyu lii kyokyoo mɔ so gɛnen mɔ, i dɛ mɔ-sɛ de mɔ-nyi gɛnɔ. 34Simon gi faala Wurubuaarɛ gɛnen mɔ, ɔ kolɛ Wurubuaarɛ ayuule bun mɔmɔ so ne ɔ tɔgɛ sa kyokyoo mɔ mɔ-nyi Mariya yɛɛ, “Fo wu fo-bi baarɛ? Ɔ paa ba yɛɛ ɔ laa yɛgɛ iꞌ diirɛ asa sakyɔ mɔmɔ-gɛkyena dɔ de asa sakyɔ mɔ kee mɛꞌ lii tɔrɔ mɔmɔ-gɛkyena dɔ Isirale gɛsinkpan gɛdɛ so. Ɔ paa ba yɛɛ ɔ laa wɔra ɔbono ɔ laa lɛɛ Wurubuaarɛ ilaa wɔrasɛ nyiile asa de mɛꞌ sɔɔ imɔ akyɔɔlɛ. 35I laa yɛgɛ asa nwɔnsa nbono mɛ dɛ mɔ giꞌ lii gɛwi. Fo, Mariya mɔ, fo-gisen dɔ i laa sogya fo fɛɛ gɛki ne mɛ yii fo.”\nƆkyii belɛnsɛ Ana Gi Bii Kirisito\n36Wurubuaarɛ ikalan ɔtɔgɛbo kyiisɛ ɔko kee bo nno. Mɛ kya terɛ mɔ-ginyen yɛɛ Ana. Ɔ wɔra ɔkyii belɛnsɛ. Mɔ-sɛ ginyen ne n gyɛ Fanuwɛlɛ, Akya gɛsu dɔ ne ɔ lii. Mɔ-gibolonbu dɔ mɔ, ɔ dena nsi sono ɔkara ne mɔ-kuli gi wuꞌ taa mɔ yɛgɛ. 37Mɔ-kuli gi wuꞌ mɔ, ɔŋ baa dena. Owi ɔbono mɛ kyu kyokyoo Yesu ba Wurubuaarɛ ɔson obu mɔ dɔ gɛnen mɔ, ɔkyii mɔ gi gyi nsi ikue-inan nsi nnan. Owi kamaasɛ dɔ mɔ ɔ kpɛ ɔ bo daa Wurubuaarɛ ɔson obu mɔ dɔ ɔ kya son Wurubuaarɛ ɔ kya ŋminde gɛnɔ, ɔ kya dalaa gɛnyɛ de gɛpɛ.\n38Gɛnen ɔkyii belɛnsɛ baarɛ gi kpaa loo Wurubuaarɛ ɔson obu gikpaara mɔ so mɔ, i kpɛ kpaa gyangara owi ɔbono Gyosɛfo mɔ‑rɛ Mariya de kyokyoo mɔ mɛ bo nno mɔ. Mɛ kpaa gyan gɛnen mɔ, ɔkyii belɛnsɛ mɔ gi kyu afaala kyu sa Wurubuaarɛ ne o yii gɛsɛ ɔ kya tɔgɛ ilaa ibono kyokyoo mɔ laa baa wɔra mɔ ɔ kya sa asa. Ɔ tɔgɛ kyokyoo mɔ ilaa sa abono pɛwu mɛ kya kerɛ ɔmɔlɛgɛbo mɔ ɔkpa mɔ. Mɔmɔ-gɛwɔnsa gɛ gyan yɛɛ gɛnen kaasɛ ɔbono laa yɛgɛ Gyɛrusalem, mɔmɔ-ɔsowolɛ gɛmu mɔ, oꞌ nyɛ mɔ-nyoro lii mɔ-akyobo abaa dɔ.\n39Yesu mɔ-sɛ de mɔ-nyi mɛ wɔra ilaa kamaasɛ logɛ fɛɛ gɛnɔɔbono Wurubuaarɛ nbara mɔ gi kya nyiile mɔ, mɛ kii kpe Galeli gɛsinkpan so ne mɛ kii kpe Nasarɛtɛ ɔsowolɛ ɔbono so mɛ tɛ mɔ.\n40Gɛbii mɔ gɛ sɛɛ ne gɛ wɔra ɔlon. Ɔlaako ginyi gi bɔla mɔ dɔ, ne Wurubuaarɛ gibaa gi gyan mɔ so.\n41Gɛsi kamaasɛ dɔ mɔ owi ɔbono mɛ kya gyi mɔmɔ Gyuda awura Lɛwu Gi Seregɛ Aye So gɛkɛ belɛ mɔ, Yesu mɔ-nyi de mɔ-sɛ mɛ kya kyena kpe Gyɛrusalem. 42Imɔso gɛsi gɛbono Yesu gi gyi nsi gudu nnyɔ mɔ, mɛ kyon kpe Gyɛrusalem de mɛꞌ kpaa gyi gɛkɛ belɛ mɔ fɛɛ gɛnɔɔbono mɔmɔ Gyuda awura mɛ kya wɔra mɔ. 43Mɛ gyi gɛkɛ belɛ mɔ ta mɛ kya kii mɔ, Yesu berɛ, gi sii kyena Gyɛrusalem yɛgɛ mɔ-nyi de mɔ-sɛ mɛ mɛŋ bii. 44Mɛ kyu imɔ yɛɛ ɔ bo mɔmɔ-gikpen gibono mɛ naa mɔ dɔ. Mɛ naa gɛkɛ mumuli toloowi pɛi ne mɛ lɔɔ laarɛ mɔ-gɛten mɔmɔ-subuana de mɔmɔ-kyɛmenɛana asɛ. 45Mɛ mɛŋ wu mɔ. Gɛnen so mɛ kii kpe Gyɛrusalem mɛꞌ kpaa laarɛ mɔ.\n46Mɛ kya laarɛ mɔ gɛnen mɔ, imɔ gɛkɛ sasɛ mɔ, mɛ kpaa wu mɔ Wurubuaarɛ ɔson obu gikpaara mɔ so. Ɔ tɛ Wurubuaarɛ nbara aŋmarasɛbo mɔ dɔ ɔ kya nu mɔmɔ asɛ, ne ɔ kya taasɛ mɔmɔ ilaa. 47Gɛnɔɔbono gɛbii mɔ gɛ kya nu gɛsɛ ne gɛ kya lɛɛ gɛnɔ mɔ i dɛ ɔkamaasɛ ɔbono ɔ kya nu mɔ asɛ mɔ gɛnɔ. 48Mɔ-nyi de mɔ-sɛ mɛ kpaa wu mɔ gɛnen mɔ, i dɛ ɔmɔ-gɛnɔ gikyɔ. Ne mɔ-nyi gi taasɛ mɔ yɛɛ, “Me-bi, menɛtɔ ne n wɔra ne fo wɔra aye gɛnen? Kerɛ gɛnɔɔbono me‑rɛ fo-sɛ a naa a kya yiyɛɛ a kya laarɛ fo a kya kpon mɔ.” 49Mɔ-nyi gi taasɛ mɔ gɛnen mɔ, Yesu gi kii taasɛ ɔmɔ daa yɛɛ, “Menɛ n wɔra ne fɛ naa fɛ kya laarɛ me? Fɛ mɛŋ nyi yɛɛ i kaaborɛ ɔfaanan n bo me-sɛ gɛten dɔ?” 50Ɔ taasɛ mɔmɔ gɛnen mɔ, mɛ mɛŋ nu mɔ gɛsɛ. 51Imɔ idɛ gɛmara mɔ Yesu gi buu mɔ-nyi de mɔ-sɛ lii ne mɛ kii kyon Nasarɛtɛ ɔsowolɛ so nfono mɛ tɛ mɔ. Mɔmɔ-gɛkyena dɔ mɔ, ɔ kya bara mɔ-nyoro gɛsɛ sa ɔmɔ. Mɔ-nyi gi kyu gɛnen ilaa idɛ pɛwu kyu wɔra mɔ-nwɔnsa dɔ. 52Yesu gi sɛɛ, ne mɔ-ɔlaako ginyi gi nyaakyɔ, ne o gyi Wurubuaarɛ de anyamesɛ pɛwu ginsi.


Hibuluma 9 | Yintanɛte Zo Baebolo | Ewiade Fofolɛ Ngilebɛbo\nKɔmaa Hibuluma 9:1-28\nGyima nwuanzanwuanza wɔ azɛlɛ ye azo ɛzonlenlɛsua nu (1-10)\nKelaese vale ye mogya hɔle anwuma (11-28)\nNgyekyeleɛ fofolɛ bie avinligyinlavolɛ (15)\n9 Alimoa ngyekyeleɛ ne ɛdeɛ, ɛnee ɔlɛ mɛla adenle zo ɛzonlenlɛ* nwo ngyehyɛleɛ nee ye ɛleka nwuanzanwuanza+ wɔ azɛlɛ ye azo. 2 Ɔluakɛ bɛzile ɛdanlɛsua ne ekpumgbunli mɔɔ limoa la, ɛkɛ ne a ɛnee kɛnlaneɛbaka ne+ nee ɛkponle ne yɛɛ paano ne mɔɔ bɛfa bɛkile la wɔ a,+ na bɛfɛlɛ ɛkɛ ne Nwuanzanwuanza Ɛleka.+ 3 Noko mgbɛnudanlɛ ne mɔɔ tɔ zo nwiɔ la anzi a+ ɛnee ɛdanlɛsua ekpumgbunli ne mɔɔ bɛfɛlɛ ye Nwuanzanwuanza Nu Nwuanzaanwu* Ɛleka ne la wɔ a.+ 4 Ɛke a ɛnee nvutuke kyɛnze ne mɔɔ bɛkpu ayilevuanlɛ wɔ nu+ nee ngyekyeleɛ ɛlɛka ne+ mɔɔ bɛholo nvutuke bɛgua nwo,+ mɔɔ nvutuke kanrɛlɛ ne mɔɔ mana wɔ nu+ nee Aalɔn kpɔma ne mɔɔ fefɛle nya+ yɛɛ ngyekyeleɛ awolɛ ndɛbandɛba ne mɔ+ wɔ nu la wɔ a; 5 na ɛnee anyunlunyia kyɛlɔbe ne mɔ keda mgbɔdalɛ ɛlɛka* ne ati ne azo.+ Noko tɛ mekɛ ɛhye a yɛbaha ɛhye mɔ anwo edwɛkɛ dɔɔnwo a. 6 Mɔɔ bɛhyehyɛle ninyɛne ɛhye mɔ bɛwiele wɔ adenle ɛhye azo la, ɛnee ɛsɔfo ne mɔ kɔ ɛdanlɛsua ekpumgbunli ne mɔɔ limoa la anu dahuu kɔyɛ bɛ ɛzonlenlɛ gyima nwuanzanwuanza ne;+ 7 noko ɛsɔfo kpanyinli ne angomekye kɔ ekpumgbunli ne mɔɔ tɔ zo nwiɔ la anu kokye+ ɛvolɛ biala, na ɔlɛkɔ a ɔfa mogya ɔkɔ ɛkɛ+ ɔfa ɔbɔ afɔle ɔmaa ɔdaye mumua ne ɔ nwo+ nee menli ne ɛtane+ mɔɔ bɛnze na bɛyɛle la. 8 Yemɔti sunsum nwuanzanwuanza ne maa ɔda ali wienyi kɛ, mekɛ mɔɔ ɛdanlɛsua ne mɔɔ limoa la gyi ɛkɛ la, ɛnee bɛtɛdale adenle mɔɔ kɔ nwuanzanwuanza ɛleka ne anu la ali.+ 9 Ɛdanlɛsua ɛhye le ndonwo maa ɛnɛ mekɛ ye,+ na ngyehyɛleɛ ɛhye kile kɛ, bɛfa ahyɛlɛdeɛ nee afɔlebɔlɛ bɛmaa.+ Noko ɛhye ɛmmaa ahenle mɔɔ ɛlɛyɛ ɛzonlenlɛ gyima nwuanzanwuanza ne la ɛnnyia adwenle* mɔɔ di munli la.+ 10 Ɛnee ɔfale aleɛ nee nza nee bɛ nwo ɛdelɛ ngakyile* nwo ala.+ Ɛnee mɛla ɛhye mɔ fale sonlabaka ne anwo,+ na bɛmaanle bɛvale bɛlile gyima kɔkpula kɛ mekɛ dwule kɛ bɛtoto ninyɛne boɛ la. 11 Noko mekɛ mɔɔ Kelaese rale kɛ ninyɛne mgbalɛ mɔɔ ɛra la anwo ɛsɔfo kpanyinli la, ɔwolole ɛdanlɛsua kpole mɔɔ di munli tɛla biala mɔɔ tɛ sonla a vale ɔ sa zile la anu, kile kɛ, ɔmboka abɔdeɛ ɛhye anwo. 12 Ɔwolole nwuanzanwuanza ɛleka ne kokye, na ɔliele* yɛ dahuu,+ noko yeanva mbɔnkye nee nlankɛ mralɛ mogya, ɔvale ɔdaye mumua ne ye mogya.+ 13 Na saa mbɔnkye nee nlankɛ mogya+ yɛɛ ɛnlankɛ ralɛ belɛ nzonle mɔɔ bɛkponde ye wɔ bɛdabɛ mɔɔ bɛ nwo ɛgua evinli la anwo la dele bɛ nwo wɔ nwonane nu a,+ 14 ɛnee fane nyɛ a Kelaese mɔɔ ɔluale dahuu sunsum ne azo ɔvale ɔ nwo mɔɔ nvonleɛ ɛnle nwolɛ la ɔbɔle afɔle ɔmaanle Nyamenle la mogya ne+ ɛngola ɛnde yɛ adwenle ne anwo ɛnvi gyima funli nwo+ amaa yɛahola yɛazonle* tease Nyamenle ne ɛ?+ 15 Ɛhye ati a ɔle ngyekyeleɛ fofolɛ ne avinligyinlavolɛ a,+ amaa kɛmɔ ɔwule ɔvale ɔyɛle ɛkpɔnedeɛ+ ɔliele menli ɔvile ɛtane mɔɔ bɛyɛle wɔ ngyekyeleɛ dɛba ne abo la ati, bɛdabɛ mɔɔ bɛvɛlɛ bɛ la ahola anyia dahuu agyapadeɛ nwo ɛwɔkɛ ne.+ 16 Ɔluakɛ saa bɛyɛ ngyekyeleɛ a, ɔwɔ kɛ ahenle mɔɔ bɛluale ɔ nwo zo bɛyɛle ngyekyeleɛ ne la* wu, 17 saa ɔwu a yɛɛ ngyekyeleɛ ne di munli a, ɔluakɛ mekɛ ala mɔɔ ahenle mɔɔ yɛle la de aze la, tumi ɛnle nu. 18 Zɔhane ati, bɛvale mogya a bɛhyele* alimoa ngyekyeleɛ ne abo a. 19 Ɔluakɛ mekɛ mɔɔ Mosisi hanle Mɛla ne anu edwɛkɛ biala hilele menli ne amuala wiele la, ɔvale nlankɛ mralɛ nee mbɔnkye mogya ne nee nzule, na ɔvale ɛdanlɛ kɔkɔlɛ nee nyinlanyinla ɔbɔle nu ɔkpondenle buluku* ne nee menli ne amuala anwo, 20 na ɔhanle kɛ: “Ɛhye a le mogya ne mɔɔ bɛva bɛyɛ ngyekyeleɛ ne mɔɔ Nyamenle se bɛli zolɛ la.”+ 21 Zɔhane ala a ɔvale mogya ne ɔkpondenle ɛdanlɛsua ne nee ninyɛne mɔɔ bɛfa bɛyɛ ɛzonlenlɛ nwuanzanwuanza nwo gyima ne la kɔsɔɔti anwo a.+ 22 Ɛhɛe, Mɛla ne kile kɛ mogya a bɛfa bɛte asɛɛ debie biala anwo a,+ na saa mogya angua a, bɛngola bɛnva ɛtane bɛngyɛ.+ 23 Yemɔti ɛnee ɔhyia kɛ bɛdua adenle zɛhae azo+ bɛte ninyɛne mɔɔ wɔ anwuma lɔ la sɔhovolɛ ne mɔ anwo,+ noko anwuma lɔ ninyɛne ɛdeɛ ne hyia afɔlebɔlɛ kpalɛ mɔɔ tɛla ɛhye a. 24 Na Kelaese anwolo nwuanzanwuanza ɛleka mɔɔ menli a vale bɛ sa yɛle,+ mɔɔ le kpalɛ ne sɔhovolɛ la anu,+ emomu ɔhɔle anwuma lɔ,+ na kɛkala ɔfinde Nyamenle anyunlu ɔmaa yɛ.+ 25 Na yeangɔ ɛkɛ ne kɛ ɔfa ɔ nwo yeabɔ afɔle fane dɔɔnwo kɛ mɔɔ ɛsɔfo kpanyinli ne fa nane mogya* kɔ nwuanzanwuanza ɛleka ne ɛvolɛ ɛvolɛ la.+ 26 Saa yeamba ye zɔ a, anrɛɛ ɔwɔ kɛ ɔnwu amaneɛ fane dɔɔnwo ɔvi ewiade mɔlebɛbo. Noko kɛkala yela ɔ nwo ali kokye wɔ mekɛ ɛhye* awieleɛ kɛ ɔdua ɔ nwo mɔɔ ɔvale ɔbɔle afɔle la azo yeaye ɛtane yeavi ɛkɛ.+ 27 Na kɛ mɔɔ ɔwɔ ɛkɛ ne ɔmaa menli kɛ bɛwu kokye, na ɛhye anzi bɛnyia ndɛnebualɛ la, 28 zɔhane ala a bɛvale Kelaese noko bɛbɔle afɔle kokye kɛ ɔzoa menli dɔɔnwo ɛtane a;+ na fane nwiɔ ne azo mɔɔ ɔbara la, tɛ ɛtane ti a ɔbara a,* emomu bɛdabɛ mɔɔ bɛ ngoanelielɛ ti bɛ nye la ye ade ɛsesebɛ la banwu ye.+\n^ Giliki aneɛ nu, “ɛzonlenlɛ nwuanzanwuanza.”\n^ Anzɛɛ “mgbɔdalɛ ɛleka.”\n^ Giliki aneɛ nu, “ɛzɔnenlɛ ngakyile.”\n^ Giliki aneɛ nu, “ɔkpɔnenle.”\n^ Giliki aneɛ nu, “yeava ɛzonlenlɛ nwuanzanwuanza yeamaa.”\n^ Anzɛɛ “ɔwɔ kɛ ngyekyeleɛ ne avinliglyinlavolɛ ne.”\n^ Giliki aneɛ nu, “bɛbɔle.”\n^ Giliki aneɛ nu, “mogya mɔɔ ɛnle ye ɛdeɛ la.”\n^ Anzɛɛ “na tɛ kɛ ɔ nee ɛtane bali la ati ɔ.”


Kɔlɔsaema 2 | Yintanɛte Zo Baebolo | Ewiade Fofolɛ Ngilebɛbo\nKɛlata Kɔmaa Kɔlɔsaema 2:1-23\nNyamenle fealeranu edwɛkɛ nwuanzanwuanza, Kelaese (1-5)\nBɛnlea boɛ wɔ mɛlɛbɛlama anwo (6-15)\nYe kpalɛ kpalɛ ne a le Kelaese (16-23)\n2 Na mekpondɛ kɛ bɛnwu kɛzi melɛko ɛsesebɛ meamaa bɛ nee bɛdabɛ mɔɔ bɛwɔ Lawɔdesia+ nee bɛdabɛ mɔɔ bɛtɛnwunle me ɛlɛ* la amuala la. 2 Ɛhye bamaa bɛanyia arɛlekyekyelɛ+ na bɛayɛ ko wɔ ɛlɔlɛ nu+ na bɛanyia anwonyia ne mɔɔ vi bɛ ndelebɛbo kpalɛ nu la amuala, amaa bɛanyia Nyamenle fealeranu edwɛkɛ nwuanzanwuanza ne mɔɔ yemɔ a le Kelaese la anwo nɔhalɛ ndelebɛbo.+ 3 Ye nuhua a bɛva nrɛlɛbɛ nee ndelebɛbo anwonyia ne amuala bɛvea a.+ 4 Melɛka ɛhye amaa awie biala anva adalɛ edwɛkɛ menlemenle ambɛlɛbɛla bɛ. 5 Menle bɛ nwo lɔ wɔ nwonane nu ɛdeɛ, noko mewɔ bɛ nwo lɔ wɔ sunsum nu, na me nye die kɛ menwu bɛ ngyehyɛleɛ kpalɛ ne+ nee kɛzi bɛ diedi gyi kpundii wɔ Kelaese anu la.+ 6 Ɛhye ati, kɛ mɔɔ bɛlie Awulae Kelaese Gyisɛse bɛdo nu la, bɛhɔ zo bɛ nee ye ɛlua, 7 bɛsosɔ ndinli na bɛnyi wɔ ye nu,+ na bɛzi pi wɔ diedi ne anu+ kɛ mɔɔ bɛhilehilele bɛ la, na bɛmaa moyɛlɛ ɛyi bɛ tɛkɛɛ.+ 8 Bɛnlea boɛ na awie anva ewiade nrɛlɛbɛ nee mɛlɛbɛla mgbane+ mɔɔ gyi sonla amaamuo nee ewiade ye mɔlebɛbo ninyɛne zo na ɔngyi Kelaese ngilehilelɛ ne azo la anyɛ bɛ ngɛkɛlɛ; 9 ɔluakɛ Nyamenle subane ne mɔ amuala ɛyi ye sonlabaka ne tɛkɛɛ.+ 10 Yemɔti ɔlua ɔdaye mɔɔ ɔle arane nee tumililɛ muala ati la anwo zo, bɛngyia debie biala.+ 11 Kɛmɔ bɛ nee ye yɛle ko la ati, bɛdabɛ noko bɛpɛle bɛ mrenyiazo mɔɔ bɛanva ɛsalɛ a bɛpɛle a, bɛyele nwonane nu sonlabaka ne bɛvile ɛkɛ,+ ɛhye kile Kelaese anu mrenyiazo ɛpɛlɛ.+ 12 Ɔluakɛ bɛziele bɛ bɛbokale ɔ nwo wɔ ye ɛzɔnenlɛ ne anu,+ na kɛmɔ bɛ nee ye yɛle ko la ati, bɛdwazole bɛdabɛ noko bɛbokale ɔ nwo,+ ɔlua Nyamenle mɔɔ dwazole ye vile mowuamra anu la nwanwane gyima ne anu diedi mɔɔ bɛnyianle la azo.+ 13 Bieko, ɛnee bɛ mɛladonlɛ nee bɛ mrenyiazo mɔɔ bɛtɛpɛle la ati ɛnee bɛwu ɛdeɛ, noko Nyamenle maanle bɛ nee ye rale ngoane nu.+ Ɔvile atiakunlukɛnlɛma nu ɔvale yɛ mɛladonlɛ kɔsɔɔti ɔhyɛle yɛ+ 14 na ɔkyikyile mɛla ne mɔɔ bɛhɛlɛ mɔɔ ɛnee tia yɛ+ la ɔvile ɛkɛ.+ Ɔyele ɔvile ɛkɛ na ɔvale ɔbɔle amaneɛnwunlɛ baka* ne anu.+ 15 Ɔkpale arane nee tumililɛ ne mɔ anwo ɛdanlɛ na ɔmaanle ɔlale ali wienyi wɔ bagua nu kɛ yeli bɛ nwo zo konim,+ na ɔluale zo* ɔlile bɛ nyunlu wɔ konimlilɛ ɛlɔnwɔnedolɛ nu. 16 Yemɔti bɛmmamaa awie biala bua bɛ ndɛne wɔ mɔɔ bɛdi nee mɔɔ bɛno+ anzɛɛ ɛvoyialilɛ anzɛɛ siane fofolɛ+ anzɛɛ ɛnwomenlelielɛ kenle nwo.+ 17 Ninyɛne zɔhane mɔ le ninyɛne mɔɔ bara la sɔhovolɛ,+ na bɛ kpalɛ kpalɛ ne a le Kelaese.+ 18 Bɛmmamaa awie biala maa ahyɛlɛdeɛ ne bɔ bɛ,+ awie mɔɔ anye die adalɛ mɛlɛbɛnwoaze nee anwumabɔvolɛma ɛzonlenlɛ nwo la, “ɔgyinla”* ninyɛne mɔɔ ɔnwu ye la azo. Ɔfa ye nwonane nu adwenle ne ɔtu ɔ nwo mɔɔ ndelebɛbo biala ɛnle nu a, 19 yɛɛ ɔmbeta tile ne,+ ahenle mɔɔ ɔlua ɔ nwo zo a sonlabaka ne amuala nyia mɔɔ ɔhyia nwo na ɔmaa ye nvɛyeba ne mɔ amuala sosɔ bɛ nwo yɛ ko na ɔnyi kɛ mɔɔ Nyamenle kpondɛ kɛ ɔnyi la.+ 20 Saa bɛ nee Kelaese wule wɔ ewiade ye mɔlebɛbo ninyɛne nwo a,+ ɛnee duzu ati a bɛkɔ zo bɛbɔ bɛ ɛbɛla kɛ bɛtɛbɔ ewiade ne anu na bɛdi mɛla mɔɔ le kɛ:+ 21 “Bɛmmasɔ nu, bɛmmasɔ bɛnea, bɛmmafa bɛ sa bɛka ye” la azo, 22 mɔɔ fale ninyɛne kɔsɔɔti mɔɔ bɛfa bɛyɛ debie a ɔsɛkye la anwo, kɛ mɔɔ menli mɛla nee bɛ ngilehilelɛ de la ɛ?+ 23 Ɔzɔho kɛ nrɛlɛbɛ wɔ ninyɛne ɛhye mɔ anu, noko bɛle ɛzonlenlɛ nu debie mɔɔ sonla ɛhyehyɛ nee adalɛ mɛlɛbɛnwoaze, bɛkile sonlabaka ne nyane,+ na ɔmboa ɔmmaa bɛngo bɛntia nwonane ne atiakunluwɔzo.\n^ Giliki aneɛ nu, “bɛtɛnwunle me nyunlu ɛlɛ.”\n^ Anzɛɛ ɔkola ɔkile, “ɔluale ɔ nwo zo.”\n^ Ɔvale edwɛkɛ ne ɔvile awozonle ɛzonlenlɛ nyɛleɛ nu.


Luku 24 | Yintanɛte Zo Baebolo | Ewiade Fofolɛ Ngilebɛbo\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22 23 24\nBɛdwazo Gyisɛse (1-12)\nƐmeeyɛse adenle zo (13-35)\nGyisɛse ye ɔ nwo ahile ɛdoavolɛma (36-49)\nGyisɛse kɔ anwuma (50-53)\n24 Na dapɛne ne kenle mɔɔ limoa la, bɛvale nyile evuanlɛ ne mɔɔ bɛziezie la bɛhɔle nla* ne azo nwonlomɔ mangyee ne. 2 Noko bɛnwunle kɛ bɛhundo bolɛ ne bɛvi nla* ne anloa, 3 na mɔɔ bɛwolole nu la, bɛannwu Awulae Gyisɛse funli ne. 4 Mekɛ mɔɔ bɛ adwenle yɛle bɛ kesee wɔ ɛhye anwo la, nea! mrenyia nwiɔ mɔɔ wula adɛladeɛ nwohyee la ragyinlanle bɛ nwo ɛkɛ. 5 Mraalɛ ne mɔ ahonle dule na bɛzile bɛ ti aze, yemɔti mrenyia ne mɔ zele bɛ kɛ: “Kɛmɔti a bɛlɛkpondɛ mɔɔ de aze la wɔ mowuamra anu ɛ? 6 Ɔnle ɛke, bɛdwazo ye. Bɛhakye mɔɔ ɔhanle ɔhilele bɛ wɔ mekɛ mɔɔ ɛnee ɔwɔ Galeli la, 7 kɛ bɛbaye sonla Ra ne bɛamaa ɛtanevolɛma na bɛahu ye wɔ baka zo na ye kenle nsa ne azo yeadwazo.” 8 Akee bɛhakyele ye edwɛkɛ ne, 9 na bɛvile nla* ne azo bɛziale bɛhɔle na bɛhanle ɛhye mɔ amuala bɛhilele Bulu Nee Ko ne nee ɛdoavolɛma ne mɔɔ ɛha la. 10 Bɛmɛ a le Mɛle Magedalene, Dwowana, yɛɛ Gyemise mame Mɛle. Eza mraalɛ mɔɔ nee bɛ lua la noko hanle edwɛkɛ ne hilele ɛzoanvolɛma ne. 11 Noko, bɛbule edwɛkɛ ɛhye kɛ ɔle ngoaseasɛm na bɛanlie mraalɛ ne mɔ bɛanli. 12 Noko Pita dwazole na ɔnriandile ɔhɔle nla* ne anwo na mɔɔ ɔbutule ɔnleanle nu la, ɔnwunle lenen ndanlɛ ne ala. Yemɔti ɔhɔle na ɛnee mɔɔ ɛzi la yɛ ye azibɛnwo. 13 Na nea! kenle ko ne ala, ɛnee bɛ nuhua nwiɔ ɛlɛkɔ namule bie mɔɔ bɛfɛlɛ ye Ɛmeeyɛse la azo, ɔ nee Gyɛlusalɛm avinli kɛyɛ mayɛlɛ nsuu,* 14 na ɛnee bɛlɛdi mɔɔ ɛzi la kɔsɔɔti anwo adwelie. 15 Mekɛ mɔɔ bɛlɛka ninyɛne ɛhye mɔ anwo edwɛkɛ la, Gyisɛse mumua ne bikyele bɛ na ɔ nee bɛ luale nwolɛ, 16 noko bɛannwu ye kɛ ɔdaye ɔ. 17 Ɔzele bɛ kɛ: “Duzu a bɛ nye ɛbolo bɛlɛka nwolɛ edwɛkɛ wɔ adenle ye anu la?” Bɛgyinlanle, na bɛ nyunlu yɛle alɔbɔlɛ. 18 Bɛ nuhua ko mɔɔ bɛfɛlɛ ye Kiliopase la buale ye kɛ: “Ɛ ngomekye a ɛle ɛyɛvolɛ wɔ Gyɛlusalɛm a mɔɔ ɛnze edwɛkɛ mɔɔ ɛzi ɛkɛ ne kenlensa ye la ɔ?” 19 Ɔbizale bɛ kɛ: “Edwɛkɛ boni?” Bɛbuale ye kɛ: “Mɔɔ fale Gyisɛse mɔɔ vi Nazalɛte, mɔɔ ɔhilele kɛ ɔle ngapezonli mɔɔ tumi wɔ ye edwɛkɛ nee ye nyɛleɛ nu wɔ Nyamenle nee menli kɔsɔɔti anyunlu la; 20 nee kɛzi yɛ ɛsɔfo mgbanyinli nee mgbanyima ne mɔ yele ye maanle na bɛbuale ye ewule fɔlɛ, na bɛbɔle ye baka nu la. 21 Noko ɛnee yɛ nye la kɛ nrenyia ɛhye a le awie mɔɔ balie Yizilayɛ a. Ɛhɛe, eza yeanga ye zɔ, ninyɛne ɛhye mɔ zile la ye kenle nsa ɛne. 22 Bieko, mraalɛ bie mɔɔ wɔ yɛ avinli la noko ɛdu yɛ ahonle, ɔluakɛ bɛhɔle nla* ne azo ndɛ 23 na mɔɔ bɛannwu ye funli ne la, bɛrahanle kɛ eza bɛnwunle anwumabɔvolɛma mɔɔ hanle kɛ ɔde aze a. 24 Akee yɛ nuhua bie mɔ hɔle nla* ne azo, na bɛhɔnwunle ye kɛ mɔɔ mraalɛ ne mɔ hanle ala la, noko bɛannwu ye.” 25 Yemɔti ɔzele bɛ kɛ: “Bɛmɛ mɔɔ bɛnlɛ adwenle na bɛngola bɛnlie ninyɛne mɔɔ ngapezoma ne hanle la kɔsɔɔti bɛnli a! 26 Asoo ɛnee ɔngyia kɛ Kelaese ne nwu amaneɛ ɛhye mɔ na yeahɔ ye anyunlunyia nu ɔ?” 27 Na ɔbɔle ɔ bo ɔvile Mosisi nee Ngapezoma ne kɔsɔɔti anwo zo, na ɔhilehilele bɛ ninyɛne mɔɔ fale ɔ nwo mɔɔ wɔ Ngɛlɛlera ne kɔsɔɔti anu la. 28 Akee bɛdwule namule ne mɔɔ bɛlɛkɔ zo la azo na ɔyɛle kɛ ɔpɛ nu yeahɔ. 29 Na bɛbodole ye ɛsesebɛ kɛ: “Tɛnla yɛ nwo ɛke, ɔluakɛ asɛɛ aleɛ ɛdwo.” Na ɔ nee bɛ hɔle sua nu. 30 Mɔɔ bɛlɛdi debie la, ɔvale paano, ɔyilale zolɛ, ɔbubule nu, na ɔvale ɔmaanle bɛ. 31 Akee bɛ nye zo dele wienyi na bɛnwunle ye sonla holɛ noko ɔminliminlinle bɛ nye zo. 32 Na bɛhanle bɛhilele bɛ nwo ngoko kɛ: “Asoo mekɛ mɔɔ ɔlɛtendɛ yeahile yɛ wɔ adenle ne anu na ɔlɛkilehile Ngɛlɛlera ne anu yeahile yɛ la, yeanga yɛ ahonle kpole ɔ?” 33 Na ɛkɛ ne ala bɛdwazole na bɛziale bɛhɔle Gyɛlusalɛm, na bɛhɔnwunle Bulu Nee Ko ne nee bɛdabɛ mɔɔ bɛboka bɛ nwo la kɛ bɛyia, 34 na bɛlɛka kɛ: “Amgba bɛdwazo Awulae, na ɔyele ɔ nwo ɔhilele Saemɔn!” 35 Akee bɛhanle edwɛkɛ mɔɔ zile adenle ne anu nee kɛzi paano ne mɔɔ ɔbubule nu la maanle bɛnwunle ye sonla holɛ la. 36 Mɔɔ bɛlɛka ɛhye mɔ anwo edwɛkɛ la, ɔdaye mumua ne ɔragyinlanle bɛ avinli na ɔhanle kɛ: “Anzodwolɛ ɛha bɛ.” 37 Noko kɛmɔ ɛzulolɛ maanle bɛ ahonle dule la ati, bɛzuzule kɛ bɛnwu sunsum bie. 38 Yemɔti ɔzele bɛ kɛ: “Kɛmɔti a bɛyɛ basaa ɛ, na duzu ati a bɛnlie bɛnli wɔ bɛ ahonle nu a? 39 Bɛnlea me sa nee me gyakɛ, na bɛnwu ye kɛ medame mumua ne ɛne; bɛva bɛ sa bɛha me na bɛnlea ɔluakɛ sunsum ɛnlɛ nwonane nee mbowule kɛ mɔɔ bɛnwu kɛ melɛ la.” 40 Mɔɔ ɔhanle ɛhye la, ɔvale ɔ sa nee ɔ gyakɛ ɔhilele bɛ. 41 Noko kɛmɔ anyelielɛ kpole nee azibɛnwo ammaa bɛanlie bɛanli la ati, ɔbizale bɛ kɛ: “Bɛlɛ debie wɔ ɛkɛ mɔɔ bɛbali ɔ?” 42 Ɔti bɛvale fɛlɛ sinli bie mɔɔ bɛdondo la bɛmaanle ye, 43 na ɔliele na ɔlile wɔ bɛ nyunlu ɛkɛ. 44 Akee ɔzele bɛ kɛ: “Ɛhye a le edwɛkɛ mɔɔ menganle mengilele bɛ wɔ mekɛ mɔɔ me nee bɛ de la a, kɛ ninyɛne mɔɔ bɛhɛlɛ ye wɔ Mosisi Mɛla ne nee Ngapezoma ne yɛɛ Edwɛndolɛ ne anu kɔsɔɔti mɔɔ fale me nwo la ɔwɔ kɛ ba nu.” 45 Akee ɔbukele bɛ adwenle nu kpalɛ ɔmaanle bɛdele Ngɛlɛlera ne abo, 46 na ɔzele bɛ kɛ, “Mɔɔ bɛhɛlɛ la ɛne: Kelaese ne banwu amaneɛ na yeadwazo yeavi mowuamra anu wɔ ye kenle nsa ne azo, 47 na bɛbalua ye duma nu bɛabɔ anlubɛnwo nee ɛtanefakyɛ nwo nolo wɔ maanle maanle kɔsɔɔti anu—bɛbabɔ ɔ bo wɔ Gyɛlusalɛm. 48 Bɛdabɛ a bɛbali ninyɛne ɛhye mɔ anwo daselɛ a. 49 Na nea! melɛsoa mɔɔ Egya bɔle nwolɛ ɛwɔkɛ la meamaa yeara bɛ nwo zo. Noko bɛmɛ, bɛdɛnla sua ne azo kɔkpula kɛ tumi vi anwuma bara bɛ nwo zo.” 50 Akee ɔlile bɛ nyunlu too ɔhɔle Bɛtani, na ɔmaanle ɔ sa zo ɔyilale bɛ. 51 Mɔɔ ɔlɛyila bɛ la, ɔhwenle ɔ nwo ɔvile bɛ nwo ɛkɛ ne na bɛvale ye bɛhɔle anwuma. 52 Na bɛhotole ye na bɛvale anyelielɛ kpole bɛziale bɛhɔle Gyɛlusalɛm. 53 Na ɛnee dahuu bɛwɔ ɛzonlenlɛ sua ne anu bɛlɛye Nyamenle ayɛlɛ.\n^ Anzɛɛ “ngakyelɛ nla.”\n^ Kɛyɛ kilomita 11.


Faizal aye wule la, ye ɛvolɛ ko anzi ɛnee ɔwɔ kɛ bɛyɛ apelehyɛne kpole bie wɔ ye ahonle nwo. Ɔka kɛ: “Mɔɔ mengengale Dwobu buluku ne la, menwunle kɛ bodane bie ati a Gyihova maanle bɛhɛlɛle a. Saa yɛkenga Baebolo ne na yɛnwu menli mɔɔ yiale yɛ ngyegyelɛ ne bie la a, ɔkyekye yɛ rɛle.” Ɔdoale zo kɛ: “Ɔhyia kɛ yɛtɛnla ngoane nu.”\nTarsha mame wule la, ɛnee ɔle kakula. Ɔka kɛ: “Ɔnva nwo yɛ ngyegyelɛ ne mɔ, Bɔvolɛ ne mɔɔ yɛze ye la maa yɛnyia bodane nee anyelazo wɔ ɛbɛlabɔlɛ nu, na yɛ nye die. Yɛbahola yɛanyia anwodozo kɛ Gyihova baboa yɛ alehyenlɛ ko biala.”\nEDWƐKƐ NGAKYILE mɔɔ li ɛhye anyunlu la maa yɛnwu kɛzi ngyegyelɛ ngakyile kola maa asetɛnla yɛ se la. Saa ɛlɛnwu amaneɛ a wɔannea a ɛbaha kɛ nvasoɛ ɛnle zo kɛ ɛbadɛnla ngoane nu anzɛɛ awie bɔbɔ ɛndwenle ɛ nwo. Nwu ye kɛ Nyamenle dwenle wɔ ngyegyelɛ ne mɔ anwo kpalɛ. Ɛsonle bolɛ ɛmaa ye.\nEdwɛndolɛ 86 kɛlɛvo ne lale anwodozo mɔɔ ɔlɛ ye wɔ Nyamenle anu la ali kɛ: “Kenle biala mekɔ ngyegyelɛ nu a mesu mefɛlɛ wɔ, ɔboalekɛ mefɛlɛ wɔ a ɛdie me zo.” (Edwɛndolɛ 86:7) Bie a ɛbabiza ɛ nwo kɛ, “Kɛzi Nyamenle die me zo wɔ ‘kenle biala mɔɔ mekɛhɔ ngyegyelɛ nu’ la ɛ?”\nƆwɔ nu kɛ Nyamenle ɛnrɛye wɔ ngyegyelɛ ne ɛnrɛvi ɛkɛ ne kɛkala, noko ye Edwɛkɛ Baebolo ne bamaa wɔanwu kɛ ɔbahola yeamaa wɔanyia anzodwolɛ: ‘Bɛmmadwenle debie biala anwo, emomu wɔ debie biala anu bɛlua asɔneyɛlɛ nee modolɛ nee moyɛlɛ zo bɛva bɛ nzɛlɛlɛ bɛdo Nyamenle anyunlu; na Nyamenle anzodwolɛ ne mɔɔ bo ndelebɛbo muala azo la babɔ bɛ ahonle nee bɛ adwenle nzuzulɛ nwo bane.’ (Felepaema 4:6, 7) Yɛsɛlɛ wɔ, suzu kɛzi Ngɛlɛlera ɛhye mɔ maa yɛnyia anwodozo kɛ Nyamenle dwenle yɛ nwo la anwo.\nNyamenle Dwenle Ɛ Nwo\n‘Nyamenle ɛmbu ɔ nye ɛngua ngɛsanloma ɛhye mɔ anu ko bɔbɔ azo, ɛsonle bolɛ ɛtɛla ngɛsanloma dɔɔnwo.’—Luku 12:6, 7, ɔ bo ɛkɛ edwɛkɛ ne.\nDWENLE NWO: Nyamenle dwenle nloma ngyikyi mɔɔ menli dɔɔnwo ɛmbu bɛ bie la anwo. Ɔ nye wɔ nloma ngyikyi ɛhye mɔ anwo; bɛ nuhua ko biala sonle bolɛ. Sonla anwo hyia Nyamenle kpalɛ tɛla ngɛsanloma. Sonla le Nyamenle abɔdeɛ mɔɔ wɔ azɛlɛ ye azo la anu titili, ɔbɔle sonla kɛ ye “ɛsaso,” na bɛkola bɛnyia ye subane ne mɔ mɔɔ yɛ nwanwane la bie na bɛda bɛ ali.—Mɔlebɛbo 1:26, 27.\n‘O Gyihova, wɔnleɛnlea me nu wɔnwu me. Ɛze me adwenle. Sɔ me nea, na nwu me adwenle.’—Edwɛndolɛ 139:1, 2, 23.\nDWENLE NWO: Nyamenle ze wɔ kpalɛ. Ɔze wɔ nganeɛdelɛ nee wɔ ngyegyelɛ muala. Bie a awie mɔ ɛnrɛde wɔ ngyegyelɛ ne abo, noko Nyamenle dwenle ɛ nwo na ɔkulo kɛ ɔboa wɔ. Ɔlua ɛhye ati nvasoɛ wɔ zo kɛ ɛbadɛnla ngoane nu.\nWɔ Ɛbɛlabɔlɛ Lɛ Bodane\n‘O Gyihova, tie me nzɛlɛlɛ; maa me ɛzunlɛ ɛdwu ɛ nyunlu. Gyele ɛ nzo tie me; saa mefɛlɛ wɔ a die me zo ndɛndɛ. Ɔbadie bɛdabɛ mɔɔ bɛnlɛ awie la nzɛlɛlɛ.’—Edwɛndolɛ 102:1, 2, 17.\nDWENLE NWO: Ɔle kɛ asɛɛ ɔvi alesama amaneɛnwunlɛ mɔlebɛbo ne ala yɛɛ Gyihova bɔle ɔ bo kɛ ɔbu monle biala mɔɔ alesama ɛhwi la anwo mgbonda a. (Edwɛndolɛ 56:8) Wɔ monle boka nwo. Ɔluakɛ ɛsonle bolɛ ɛmaa Nyamenle la ati, ɔkakye wɔ sɔnea biala nee wɔ monle.\n“Bɛmmamaa bɛ ahonle tu, medame a mele bɛ Nyamenle a. Mebamaa bɛ anwosesebɛ, mebaboa bɛ . . . Ɔluakɛ medame, [Gyihova] bɛ Nyamenle . . . melɛka meahile bɛ: ‘Bɛmmasulo na mebaboa bɛ.’”—Ayezaya 41:10, 13.\nDWENLE NWO: Nyamenle ɛziezie ɔ nwo kɛ ɔboa wɔ. Ɛtɔ aze a, ɔbamaa wɔ zo.\nAnyelazo Kpalɛ Bie Wɔ Ɛkɛ Ne Kenle Bie\n“Nyamenle hulole ewiade ne kpole kpalɛ yemɔti ɔvale ɔ Ra kokye ne ɔmaanle, amaa awie biala mɔɔ kɛnyia diedi wɔ ye nu la bɛanzɛkye ye na yeanyia dahuu ngoane.”—Dwɔn 3:16.\nDWENLE NWO: Ɛ nwo hyia Nyamenle kpalɛ yemɔti yevi ye ahonle nu yeva ɔ Ra, Gyisɛse yebɔ afɔle yemaa wɔ. Afɔlebɔlɛ ɛhye bamaa wɔanyia nwolɛ adenle wɔava anyelielɛ wɔadɛnla aze dahuu. *\nƐbayia ngyegyelɛ yɛɛ ɛbɛlabɔlɛ ne bahola avonle wɔ ɛdeɛ noko sukoa Nyamenle Edwɛkɛ ne kpalɛ na maa diedi mɔɔ ɛlɛ ye wɔ ye ɛwɔkɛ ne mɔ anu la ɛyɛ kpole. Ɔbamaa ɛ nye alie na wɔanyia anwodozo kɛ nvasoɛ wɔ zo kɛ ɛbadɛnla ngoane nu.\n^ Amaa wɔazukoa kɛzi Gyisɛse afɔlebɔlɛ ne bahola aboa wɔ la anwo edwɛkɛ dɔɔnwo la, nea Bɛhakye Gyisɛse Ewule Ne vidio ne mɔɔ wɔ www.jw.org/nzi azo la. Nea YƐ NWO EDWƐKƐ > NGAKYELƐLILƐ abo.\nSaa yɛyɛ asɔne dahuu a, duzu a yɛ nye la kɛ yɛbanyia a?\nƐbahola Wɔanyia Kɛzi Nyamenle Dwenle Yɛ Nwo La Azo Nvasoɛ\nNgɛlɛlera ne boa yɛ maa yɛnyia diedi wɔ kenle bie ɛwɔkɛ mɔɔ Nyamenle ɛbɔ yɛ la anu.\nKɛzi Nyamenle Ahyɛlɛdeɛ Mɔɔ Tɛla Biala La Sonle Bolɛ Ɛ?\nNinyɛne boni a maa ahyɛlɛdeɛ bie sonle bolɛ tɛla bie a? Saa yɛdwenledwenle ninyɛne ɛhye mɔ anwo a ɔbamaa anyezɔlɛ mɔɔ yɛlɛ yɛmaa ɛkpɔnedeɛ ne la ayɛ kpole.\nFa nwa awie Fa nwa awie Ɛhɛe, ƆWƆ KƐ Ɛtɛnla Ngoane Nu\nwp19 No. 2 m. 14-15


Ayezaya 32 | Yintanɛte Zo Baebolo | Ewiade Fofolɛ Ngilebɛbo\nBelemgbunli bie nee mgbanyima bali tumi wɔ pɛlepɛlelilɛ nu (1-8)\nBɛbɔ mraalɛ mɔɔ bɛ nwo ɛdɔ bɛ la kɔkɔ (9-14)\nBɛwola sunsum ne bɛgua bɛ nwo zo a bɛbanyia nyilalɛ (15-20)\n32 Nea! Belemgbunli bie+ bali ebia wɔ tenleneyɛlɛ nu,+Yɛɛ mgbanyima bali tumi wɔ pɛlepɛlelilɛ nu. 2 Na bɛ nuhua ko biala bayɛ kɛ ɛvealeka* wɔ anwoma ɛdulɛ mekɛ nu,Feabelɛ wɔ ahumudulɛ mekɛ nu,Azudenle wɔ azɛlɛ mɔɔ nzule ɛnle zo la azo,+Yɛɛ bodane kpole bie alubo wɔ azɛlɛ resee zo. 3 Akee menli mɔɔ nwu debie la anye ɛnrɛheda bieko,Yɛɛ menli mɔɔ te edwɛkɛ la bayɛ ɛnzolɛ adie. 4 Menli mɔɔ pe la ahonle badwenledwenle nrɛlɛbɛ nwo,Yɛɛ ɛtafinlimalɛ mɔɔ yi bɛlɛbɛlɛ la badendɛ kɛnlɛma na nuhua ala ɛkɛ.+ 5 Bɛnrɛvɛlɛ koasea kɛ ɔle awie mɔɔ yɛ nyele la bieko,Yɛɛ bɛnrɛvɛlɛ awie mɔɔ ɛnga mɛla la kɛ ɔle sonla titili; 6 Ɔluakɛ koasea badendɛ koasea nu,Na ye ahonle azuzu ninyɛndane nwo,+Amaa yeazi ɛkpɔkyelɛ nwo adua* na yeadendɛ ɛtane yeatia Gyihova,Kɛ ɔmaa awie* mɔɔ ɛhɔne ɛlɛku ye la ava ɛhɔne ahɔYɛɛ ɔnrɛmaa mɔɔ nzuhɔne ɛlɛku ye la nzule ɔnrɛnlo. 7 Sonla mɔɔ ɛnga mɛla la fa adwenle mɔɔ ɛnle kpalɛ;+Ɔsi anyiemgba ɛbɛla nwo aduaKɛ ɔbɔ adalɛ yeazɛkye awie mɔɔ ɛlɛnwu amaneɛ la,+Wɔ mekɛ bɔbɔ mɔɔ ehyianli kɛha mɔɔ le nɔhalɛ la. 8 Noko awie mɔɔ yɛ nyele la dwenle nyeleyɛlɛ nwo,Na ɔkɔ zo ɔbɔ nyeleyɛlɛ nwo mɔdenle. 9 “Bɛmɛ mraalɛ mɔɔ bɛ nwo ɛdɔ bɛ, bɛdwazo na bɛdie me ne! Bɛmɛ mralɛ mraalɛ mɔɔ ɛhwee ɛnvale bɛ nwo,+ bɛyɛ ɛnzolɛ bɛdie mɔɔ melɛka la! 10 Wɔ ɛvolɛ ko nee ekyi anu, bɛmɛ mɔɔ ɛhwee ɛnvale bɛ nwo la, bɛ nwo bawoso bɛ,Ɔluakɛ vanye ma ɛdelɛ mekɛ ne kara awieleɛ la ɛnee bɛtɛboɔboale ma biala anloa.+ 11 Bɛmaa ɛzulolɛ ɛha bɛ, bɛmɛ mraalɛ mɔɔ bɛ nwo ɛdɔ bɛ! Bɛmaa bɛ nwo ɛwoso bɛ, bɛmɛ mɔɔ ɛhwee ɛnvale bɛ nwo! Bɛyeye bɛ nwo,Na bɛva ɛrele bɛpɛ bɛ bo.+ 12 Bɛva bɛ sa bɛbobɔ bɛ kɛnra azo bɛye awolɛƆlua azɛlɛ kpalɛ ne nee vanye ne mɔɔ so kpalɛ la ati. 13 Ɔluakɛ mbowule nee mbowunyɛma bafifi me menli ne azɛlɛ ne azo;Bɛbaheda azua mɔɔ bɛdi fɛlɛko wɔ nu la amuala azo,Ɛhɛe, anyelielɛ sua ne azo.+ 14 Bɛgyakyi tawa mgbole ne mɔ;Sua azo dede ne ɛdɔ mgbane.+ Ofɛle+ nee ɛzinzalɛ arane ne ɛdɔ mgbane bɔkɔɔ,Yeyɛ ɛleka mɔɔ ɛbɔ nu asoaso anye die ɛkɛ,Yeyɛ mboane adidileka,+ 15 Kɔkpula kɛ bɛbawola sunsum ne bɛavi anwuma bɛagua yɛ nwo zo,+Na fienemgbole ne ahakyi tola,Na bɛabu tola ne kɛ ɛhoayelɛ.+ 16 Akee pɛlepɛlelilɛ badɛnla fienemgbole ne anu,Na tenleneyɛlɛ adɛnla tola ne anu.+ 17 Anzodwolɛ bavi nɔhalɛ tenleneyɛlɛ nu ara,+Yɛɛ nɔhalɛ tenleneyɛlɛ bazo anwodɔlɛ nee banebɔlɛ mɔɔ wɔ ɛkɛ ne dahuu la.+ 18 Me menli ne badɛnla anzodwolɛ ɛleka,Tɛnlabelɛ mɔɔ banebɔlɛ nee anwodɔlɛ wɔ ɛkɛ la.+ 19 Noko ezuawolɛ ne baha ɛhoayelɛ ne aze,Na bɛbaha sua ne aze fɛɛnye. 20 Anyelielɛ a le bɛdabɛ mɔɔ bɛdua ma wɔ azule kɔsɔɔti anloa,Na bɛmaa nlankɛ nee asoaso duolua ɛkɛ ne la.”+\n^ Anzɛɛ “yeade atua.”


Zɛkalaya 14 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nNɔhalɛ ɛzonlenlɛ bali konim bɔkɔɔ (1-21)\nƆlivi Boka ne anu bahyɛ nwiɔ (4)\nGyihova bayɛ kokye na ye duma ayɛ kokye (9)\nGyɛlusalɛm dwazotiama ngyegyelɛ (12-15)\nKpɔda Bo Ɛdɛnlanlɛ Ɛvoyia ne ɛlilɛ (16-19)\nBuakɛ biala bayɛ nwuanzanwuanza amaa Gyihova (20, 21)\n14 “Nea! Kenle ne ɛlɛba, Gyihova kenle ne, mɔɔ bɛbahyɛ ninyɛne mɔɔ bɛvenle ye wɔ wɔ* ɛkɛ ne la wɔ ɛ nye zo a. 2 Mebaboɔboa maanle maanle ne mɔ kɔsɔɔti anloa meamaa bɛ nee Gyɛlusalɛm aho; bɛbava suakpole ne, bɛbave ninyɛne mɔɔ wɔ bɛ azua ne mɔ anu la na bɛahye mraalɛ mɔɔ wɔ zo la bɛ nee bɛ ala. Na bɛbava menli mɔɔ wɔ sua ne azo la foa ko bɛahɔ akɛlɛzonlenlɛ nu, noko menli mɔɔ kɛha la, bɛnrɛye bɛ bɛnrɛvi suakpole ne azo. 3 “Gyihova bavinde na ɔ nee maanle zɔhane mɔ ahɔho+ kɛ mɔɔ ɔyɛ ye wɔ konle kenle la.+ 4 Kenle zɔhane ɔbava ɔ gyakɛ yeazie Ɔlivi Boka ne+ mɔɔ ɔ nee Gyɛlusalɛm bɛ nye bɔ zo wɔ aduduleɛ la azo; Ɔlivi Boka ne anu bahyɛ nwiɔ, ɔvi aduduleɛ yeahɔdwu adɔleɛ, ɔbayɛ bɔnza kpole kpalɛ; na boka ne foa ko bahɔli sɔlɔ na foa ko arali nyiakɛ. 5 Bɛbanriandi bɛahɔ me boka ne bɔnza ne anu, ɔluakɛ me awoka ne mɔ bɔnza ne bahɔ too ahɔdwu Ezɛle. Bɛbanriandi kɛ mɔɔ bɛnriandile wɔ Dwuda Belemgbunli Yuzaya mekɛ zo ɔlua azɛlɛkpusulɛ ne ati la.+ Na Gyihova me Nyamenle ne bara, na nwuanzanwuanzama ne mɔ amuala baboka ɔ nwo.+ 6 “Kenle zɔhane wienyi biala ɛnrɛra+—ninyɛne bagyengye.* 7 Na ɔbayɛ kenle mɔɔ bɛbabu ye kɛ ɔle Gyihova ɛdeɛ a.+ Aleɛ ɛnrɛhye yɛɛ aleɛ ɛnrɛdwo; yɛɛ wienyi bada nɔsolɛ nu. 8 Kenle zɔhane, ngoane nzule+ vi Gyɛlusalɛm baze,+ foa ko bahɔ aduduleɛ nyevile* ne anu+ na foa ko ahɔ adɔleɛ nyevile* ne anu.+ Ɔbazi wɔ wawaa nu yɛɛ fɔsɛlɛ nu. 9 Na Gyihova bayɛ Belemgbunli wɔ azɛlɛ ye kɔsɔɔti azo.+ Kenle zɔhane, Gyihova bayɛ kokye+ na ye duma ayɛ kokye.+ 10 “Azɛlɛ ne amuala bayɛ kɛ Alaba la,+ ɔvi Giba+ kɔdwu Relemɔn,+ Gyɛlusalɛm nyiakɛ; na ɔbamaa ɔ nwo zo na menli badɛnla ɛkɛ wɔ ɔ bo zo ne,+ ɔvi Bɛngyaman Anlenkɛ Kpole ne anloa+ too kɔdwu ɛleka mɔɔ Anlenkɛ Kpole Mɔɔ Limoa la wɔ la, too kɔdwu Muleɛ Anlenkɛ Kpole ne anwo, yɛɛ ɔvi Hananile Tawa ne anwo+ too kɔdwu belemgbunli kuma ne mɔɔ ɔtwihwi ye nwanye ma ne wɔ nu la anwo. 11 Na menli badɛnla ɛkɛ; na bɛnrɛbua suakpole ɛhye ndɛne bɛnrɛzɛkye ye bieko,+ na bɛbadɛnla Gyɛlusalɛm anzodwolɛ nu.+ 12 “Na ɛhye a le ngyegyelɛ mɔɔ Gyihova bava agyegye menli kɔsɔɔti mɔɔ bɛ nee Gyɛlusalɛm ko la:+ Bɛ nwonane bakpɔlɔ wɔ mekɛ mɔɔ bɛde ngoane nu la, bɛ nye bakpɔlɔ wɔ ye mbɔne ne mɔ anu yɛɛ bɛ tafinlima bakpɔlɔ bɛ nloa anu. 13 “Kenle zɔhane, Gyihova bamaa bɛ nye zo ada bɛ; na bɛ nuhua ko biala bazɔ ɔ gɔnwo asa, na yeamaa ɔ sa zo yeatia ɔ gɔnwo asa.*+ 14 Dwuda noko bava ɔ nwo awula konle ne mɔɔ bɛbaho ye wɔ Gyɛlusalɛm la anu; na bɛbaboɔboa maanle maanle mɔɔ bikye bɛ la kɔsɔɔti anwonyia nloa, nvutuke nee dwɛtɛ fufule yɛɛ adɛladeɛ dɔɔnwo kpalɛ.+ 15 “Na ngyegyelɛ mɔɔ le kɛ ngyegyelɛ ko ne la bara mgbɔnwɔ, mgbɔnwɔndua,* afunlumu yɛɛ asoaso nee nyɛmoa mɔɔ wɔ zɔhane azokoɛleɛ ne mɔ la amuala noko anwo zo. 16 “Awie biala mɔɔ kɛha wɔ maanle maanle kɔsɔɔti mɔɔ dwazole tiale Gyɛlusalɛm anu la, bahɔ ahɔhoto* Belemgbunli ne, ɛlɔne Gyihova+ ɛvolɛ biala,+ na yeali Kpɔda Bo Ɛdɛnlanlɛ Ɛvoyia ne.+ 17 Noko saa mbusua mɔɔ wɔ azɛlɛ ye azo la anu bie angɔ Gyɛlusalɛm angɔngoto Belemgbunli ne, ɛlɔne Gyihova a, ezule ɛnrɛdɔ ɛnrɛmaa bɛ.+ 18 Na saa Yigyibiti abusua ne anvinde amba a, ezule ɛnrɛdɔ ɛnrɛmaa bɛ. Emomu, ngyegyelɛ ne mɔɔ Gyihova fa gyegye maanle maanle mɔɔ ambanli Kpɔda Bo Ɛdɛnlanlɛ Ɛvoyia ne la bara bɛ nwo zo. 19 Ɛhye a bayɛ Yigyibitima nee maanle maanle kɔsɔɔti mɔɔ bɛngɔnli Kpɔda Bo Ɛdɛnlanlɛ Ɛvoyia ne la ɛtane nwo anzohwenlɛ a. 20 “Kenle zɔhane, bɛbahɛlɛ edwɛkɛ ‘Gyihova Le Nwuanzanwuanza!’+ wɔ dɔne ne mɔ mɔɔ hendɛhenda mgbɔnwɔ ne mɔ anwo la anwo. Na mbuakɛ*+ mɔɔ wɔ Gyihova sua nu ɛkɛ ne la bayɛ kɛ ahyɛnze+ mɔɔ gyigyi afɔlemokyea ne anyunlu la. 21 Na buakɛ* biala mɔɔ wɔ Gyɛlusalɛm nee Dwuda la bayɛ nwuanzanwuanza, ɔbayɛ ɛlɔne Gyihova ɛdeɛ, na bɛdabɛ kɔsɔɔti mɔɔ bɛbara afɔle ɛbɔlɛ la bava bie ado debie. Kenle zɔhane, bɛnrɛnwu Keenanli* bieko wɔ ɛlɔne Gyihova sua ne anu.+\n^ Ɛhye kile, suakpole ne mɔɔ bɛha nwolɛ edwɛkɛ wɔ ngy. 2 ne la.\n^ Anzɛɛ “ɛnrɛhola bɛ bo tu,” kɛ asɛɛ ɛyɛyɛlɛ ɛmaa bɛgyengye la.\n^ Ɛhye kile, Nyevile Wulera.\n^ Ɛhye kile, Mɛdetɛlenia.\n^ Anzɛɛ “na sonla ko bateta ɔ gɔnwo.”\n^ Asoaso nyinli nee ɛkpɔnwɔ belɛ a wole ye a.\n^ Anzɛɛ “ahɔzonle.”\n^ Anzɛɛ “mbuakɛ mgbole.”\n^ Anzɛɛ “buakɛ kpole.”\n^ Anzɛɛ ɔkola ɔkile, “gualilɛnli.”


Baebolo Edwɛkɛbohilelɛ | Duzu A Baebolo Ne Kola Kilehile Yɛ A?\nNyamenle duma a le Gyihova na ɔkile kɛ “Ɔmaa Ɔyɛ Ɛkɛ.” Gyihova le Nyamenle tumivolɛ bedevinli, na ɔdaye a ɔbɔle debie biala a. Ɔlɛ tumi mɔɔ ɔfa ɔyɛ debie biala mɔɔ yebɔ kpɔkɛ kɛ ɔyɛ la.\nWɔ Hibulu nu, ɛnee bɛfa ngɛlɛleramgbɔkɛ nna bie a bɛkɛlɛ Nyamenle duma ne a. Bɛfa YHWH anzɛɛ JHVH a bɛgyinla ɛkɛ bɛmaa Nyamenle duma ne wɔ Nrelenza nu a. Nyamenle duma ne finde fane kɛyɛ 7,000 wɔ alimoa Hibulu Baebolo ne anu. Menli mɔɔ wɔ ewiade amuala la kɛlɛ duma Gyihova ne ngakyile, na bɛbɔ ye kɛ mɔɔ bɛ aneɛ ne de la.\n▸ Tile 1, ɛden. 15\n2 BAEBOLO NE “VI NYAMENLE SUNSUM NU”\nBaebolo ne Amenle a le Nyamenle, noko menli a ɔmaanle bɛhɛlɛle a. Ɔle kɛ gyimamenle bie mɔɔ se ye kɛlɛhɛlɛvolɛ ne ɛhɛlɛ ye kɛlata ɛmaa ye la. Nyamenle vale ye sunsum nwuanzanwuanza ne hilele Baebolo kɛlɛvoma ne adenle ɔmaanle bɛhɛlɛle ye nzuzulɛ. Nyamenle sunsum ne hilele bɛ adenle wɔ ndenle ngakyile zo, ɔyɛ a ɔmaa bɛnwu yekile ngakyile anzɛɛ ɔmaa bɛka ɛlalɛ na bɛahɛlɛ mɔɔ bɛnwunle ye la.\n▸ Tile 2, ɛden. 5\nNgyinlazo a le Baebolo nu ngilehilelɛ mɔɔ maa yɛnwu nɔhalɛ titili bie mɔ la. Kɛ neazo la, ngyinlazo ne mɔɔ se “agɔnwolɛ ɛtane sɛkye ɛbɛla kpalɛ” la kilehile yɛ kɛ menli mɔɔ yɛfa bɛ agɔnwolɛ la bahola amaa yɛayɛ mɔɔ le kpalɛ anzɛɛ ɛtane. (1 Kɔlentema 15:33) Yɛɛ ngyinlazo ne mɔɔ se “mɔɔ sonla kɛlua la yɛɛ ɔbu a” kilehile yɛ kɛ yɛnrɛhola yɛnrɛhoati mɔɔ vi yɛ nyɛleɛ nu ba la ɛlɛ.—Galeehyeama 6:7.\n▸ Tile 2, ɛden. 12\nƐhye le edwɛkɛ mɔɔ vi Nyamenle ɛkɛ. Ɔmaa yɛnwu Nyamenle ɛhulolɛdeɛ, ɛbɛla kpalɛ ɛbɔlɛ, mɛla anzɛɛ ndɛnebualɛ bie. Eza ɔbahola yeayɛ edwɛkɛ bie mɔɔ bazi kenle bie la. Baebolo ne anu ngapezo dɔɔnwo ɛra nuhua dɛbadɛba.\n▸ Tile 2, ɛden. 13\n5 MƐZAYA NE ANWO NGAPEZO BIE MƆ\nMɛzaya ne anwo ngapezo ne mɔ mɔɔ wɔ Baebolo ne anu la rale nu wɔ Gyisɛse anwo zo. Nea ɛlɛka “ Mɛzaya Ne Anwo Ngapezo Bie Mɔ.”\n▸ Tile 2, ɛden. 17, ɔ bo ɛkɛ edwɛkɛ\nMƐZAYA NE ANWO NGAPEZO BIE MƆ\nKƐZI ƆRALE NU\nBɛwole ye wɔ Dwuda abusua nu\nBɛlɛra mɔɔ ɛnze nrenyia la a wole ye a\nƆvi Belemgbunli Devidi abusua nu\nGyihova hanle kɛ Gyisɛse le ɔ Ra\nMenli dɔɔnwo anlie anli kɛ Gyisɛse a le Mɛzaya ne a\nDwɔn 12:37, 38\nƆdɛnlanle asoaso zo ɔhɔle Gyɛlusalɛm\nƆ gɔnwo kpalɛ yele ye maanle\nDwɔn 13:18, 21-30\nBɛyele ye bɛmaanle bɛliele dwɛtɛ fufule 30\nBɛto ye ɛzonle la yeambuke ɔ nloa\nBɛguale ma bɛhyɛle ye adɛladeɛ\nƆhenda baka ne azo la bɛgolole ɔ nwo\nEdwɛne 22:7, 8\nYe bowule ko bɔbɔ ambu\nDwɔn 19:33, 36\nBɛziele ye wɔ sukoavolɛma avinli\nYe ewudwazo ne\nGyima ne 2:24, 27\nƆhɔle anwuma ɔhɔdɛnlanle Nyamenle asa fema zo\nGyima ne 7:55, 56\n6 BODANE MƆƆ GYIHOVA LƐ MAA AZƐLƐ YE LA\nGyihova bɔle azɛlɛ ye kɛ ɔyɛ paladaese awuke ɔmaa alesama mɔɔ kulo ye la. Ye bodane ne ɛtɛkakyile. Ɔnrɛhyɛ, Nyamenle baye amumuyɛyɛlɛ avi ɛkɛ na yeamaa ye menli anyia dahuu ngoane.\n▸ Tile 3, ɛden. 1\n7 SEETAN ABƆNSAM\nSeetan a le anwumabɔvolɛ ne mɔɔ limoale dele atua tiale Nyamenle la. Bɛfɛlɛ ye Seetan, mɔɔ kile “Dwazotiavolɛ,” ɔluakɛ ɔko ɔtia Gyihova. Eza bɛfɛlɛ ye Abɔnsam, mɔɔ kile “Dumasɛkyevo.” Ɔnyianle duma ɛhye ɔluakɛ ɔka Nyamenle anwo adalɛ edwɛkɛ na ɔbɛlɛbɛla menli.\n▸ Tile 3, ɛden. 4\nGyihova bɔle anwumabɔvolɛ ne mɔ mekɛ tendenle kolaa na yeabɔ azɛlɛ ye. Ɔbɔle bɛ kɛ bɛdɛnla anwuma. Anwumabɔvolɛma mɔɔ bo mgbe ɛya ko la a wɔ ɛkɛ a. (Daneɛle 7:10) Bɛlɛ aluma nee subane ngakyile, yɛɛ anwumabɔvolɛ nɔhavoma ne ɛngulo kɛ alesama sonle bɛ. Bɛlɛ dibilɛ ngakyile yɛɛ bɛyɛ gyima ngakyile. Gyima mɔɔ bɛyɛ la bie ɛne: bɛsonle wɔ Gyihova belemgbunli ebia ne anyunlu, bɛka Nyamenle nrɛlaleɛ, bɛbɔ Nyamenle azonvolɛ mɔɔ wɔ azɛlɛ ye azo la anwo bane na bɛkile bɛ adenle, bɛdi Gyihova ndɛnebualɛ nwo gyima na bɛboa wɔ edwɛkɛhanlɛ gyima ne anu. (Edwɛne 34:7; Yekile 14:6; 22:8, 9) Kenle bie, bɛbaboka Gyisɛse anwo baho wɔ Amagɛdɔn konle ne anu.—Yekile 16:14, 16; 19:14, 15.\n▸ Tile 3, ɛden. 5; Tile 10, ɛden.1\nKɛzi yɛte nganeɛ wɔ debie nwo yɛɛ debie biala mɔɔ yɛdwenle nwo anzɛɛ yɛyɛ mɔɔ tia Gyihova anzɛɛ ye ɛhulolɛdeɛ la le ɛtane. Kɛmɔ ɛtane sɛkye agɔnwolɛvalɛ mɔɔ yɛ nee Nyamenle lɛ la ati, yemaa yɛ mɛla nee ngyinlazo mɔɔ boa yɛ amaa yɛ nye fuu yɛanyɛ ɛtane la. Mɔlebɛbo ne, ɛnee debie biala di munli, noko mekɛ mɔɔ Adam nee Yive anye fuu yɛle Gyihova anwo anzosesebɛ la, bɛyɛle ɛtane na bɛanli munli bieko. Bɛyɛle mgbanyinli na bɛwule, na kɛmɔ Adam vale ɛtane wole yɛ la ati, yɛdayɛ noko yɛyɛ mgbanyinli na yɛwu.\n▸ Tile 3, ɛden. 7; Tile 5, ɛden. 3\nƐhye a le Nyamenle konle mɔɔ ɔbava yeazɛkye Seetan ewiade ne nee amumuyɛyɛlɛ kɔsɔɔti la.\n▸ Tile 3, ɛden. 13; Tile 8, ɛden. 18\n11 NYAMENLE BELEMGBUNLILILƐ\nNyamenle Belemgbunlililɛ ne le arane mɔɔ Gyihova ɛhyehyɛ wɔ anwuma a. Gyisɛse Kelaese a le zolɛ Belemgbunli a. Kenle bie, Gyihova balua ye Belemgbunlililɛ ne azo aye ɛtaneyɛlɛ avi ɛkɛ. Nyamenle Belemgbunlililɛ ne bali azɛlɛ ye azo tumi.\n▸ Tile 3, ɛden. 14\n12 GYISƐSE KELAESE\nNyamenle bɔle Gyisɛse kolaa na yeabɔ debie biala mɔɔ ɛha la. Gyihova zoanle Gyisɛse wɔ azɛlɛ ye azo kɛ ɔrawu ɔmaa alesama amuala. Bɛhunle Gyisɛse la, Gyihova dwazole ye. Kɛkala Gyisɛse ɛlɛdi tumi kɛ Nyamenle Belemgbunlililɛ ne azo Belemgbunli.\n▸ Tile 4, ɛden. 2\n13 DAPƐNE 70 NGAPEZO NE\nBaebolo ne hanle mekɛ mɔɔ Mɛzaya ne bala ɔ nwo ali la anwo edwɛkɛ dole ɛkɛ. Ɛhye bazi wɔ mekɛ bie mɔɔ bɛfɛlɛ ye dapɛne 69 la awieleɛ, mekɛ ɛhye bɔle ɔ bo wɔ ɛvolɛ 455 K.Y.M. yɛɛ ɔrale awieleɛ wɔ ɛvolɛ 29 Y.M.\nKɛzi yɛkola yɛka kɛ ɔrale awieleɛ wɔ ɛvolɛ 29 Y.M. ɛ? Dapɛne 69 ne bɔle ɔ bo wɔ ɛvolɛ 455 K.Y.M. wɔ mekɛ mɔɔ Nihɛmaya hɔdwule Gyɛlusalɛm na ɔbɔle ɔ bo kɛ ɔkyekye suakpole ne bieko la. (Daneɛle 9:25; Nihɛmaya 2:1, 5-8) Saa yɛte edwɛkɛkpɔkɛ “dapɛne” a, kenle nsuu a ta ba yɛ ti anu a. Edwɛkɛkpɔkɛ dapɛne mɔɔ wɔ ngapezo ɛhye anu la ɛngile kenle nsuu emomu ɔkile ɛvolɛ nsuu kɛ mɔɔ ngapezo ne mɔɔ se “kenle ko bayɛ ɛvolɛ ko” kile la. (Nɔmbɛse 14:34; Yizikeɛle 4:6) Ɛhye kile kɛ dapɛne ko biala le ɛvolɛ nsuu, ɔti dapɛne 69 ne dodo le ɛvolɛ 483 (69 x 7). Saa yɛtia ɛvolɛ 483 yɛfi ɛvolɛ 455 K.Y.M. a, ɔbava yɛ yeahɔ ɛvolɛ 29 Y.M. Ɛhye a le ɛvolɛ mɔɔ bɛzɔnenle Gyisɛse na ɔrayɛle Mɛzaya ne la!—Luku 3:1, 2, 21, 22.\nNgapezo ko ne ala hanle dapɛne gyɛne, mɔɔ le ɛvolɛ nsuu bieko la anwo edwɛkɛ. Wɔ mekɛ ɛhye anu, wɔ ɛvolɛ 33 Y.M., bɛbahu Mɛzaya ne, na wɔ ɛvolɛ 36 Y.M., bɛbabɔ Nyamenle Belemgbunlililɛ ne anwo edwɛkpa ne nolo bɛahile ewiade amra amuala na tɛ Dwuuma angomekye.—Daneɛle 9:24-27.\n▸ Tile 4, ɛden. 7\n14 NSA-KO NYAMENLE ADALƐ NGILEHILELƐ NE\nBaebolo ne kilehile kɛ Gyihova Nyamenle a le Bɔvolɛ ne a, na ɔlimoale ɔbɔle Gyisɛse kolaa na yeabɔ debie gyɛne biala. (Kɔlɔsaema 1:15, 16) Tɛ Gyisɛse a le Nyamenle Tumivolɛ Bedevinli ne a. Yeanga ye ɛlɛ kɛ ɔ nee Nyamenle sɛ. Nɔhalɛ nu, ɔhanle kɛ: “Selɛ ne le kpole tɛla me.” (Dwɔn 14:28; 1 Kɔlentema 15:28) Noko ɛzonlenlɛ bie mɔ kilehile kɛ Nyamenle le ko mɔɔ wɔ nu nsa: Selɛ ne, Ralɛ ne nee sunsum nwuanzanwuanza ne. Edwɛkɛ “Nsa-Ko Nyamenle” ɛnle Baebolo ne anu. Ɛhye le adalɛ ngilehilelɛ.\nSunsum nwuanzanwuanza ne le Nyamenle gyimayɛlɛ tumi, ye tumi mɔɔ ɛnyelɛ ɛnnwu ye mɔɔ ɔfa ɔyɛ ye ɛhulolɛdeɛ la. Ɔnle sonla. Kɛ neazo la, “sunsum nwuanzanwuanza ne yile” alimoa Kilisienema tetɛkɛɛ, yɛɛ Gyihova hanle kɛ: “Mebawola me sunsum ne bie meagua nwonane biala anwo zo.”—Gyima ne 2:1-4, 17.\n▸ Tile 4, ɛden. 12; Tile 15, ɛden. 17\n15 MEANUBAKA NE\nNɔhalɛ Kilisienema ɛnva meanubaka ɛnli gyima wɔ bɛ ɛzonlenlɛ nu. Duzu ati ɔ?\nBɛva meanubaka bɛli gyima wɔ adalɛ ɛzonlenlɛ nu mekɛ tendenle. Tete ne, ɛnee bɛfa bɛdi gyima wɔ abɔdeɛ ɛzonlenlɛ nee awozonle ɛzonlenlɛma nla nwo amaamuo nu. Gyisɛse wule la, Kilisienema anva meanubaka anli gyima wɔ bɛ ɛzonlenlɛ nu wɔ ɛvolɛ 300 mɔɔ limoa la anu. Mekɛ bie anzi yɛɛ Wulomu Amɛnlado Constantine yɛle meanubaka ne Kilisiene ɛzonlenlɛ nu sɛkɛlɛneɛ a. Bɛvale sɛkɛlɛneɛ ne bɛlile gyima amaa menli dɔɔnwo anye alie Kilisiene ɛzonlenlɛ nwo. Noko meanubaka ne ɛnvale Gyisɛse Kelaese ewule ne anwo kolaa. New Catholic Encyclopedia ne kilehile nu kɛ: “Bɛvale meanubaka ne bɛlile gyima kolaa na Kilisiene ɛzonlenlɛ abɔ ɔ bo yɛɛ menli mɔɔ bɛnle Kilisienema la noko vale lile gyima.”\nGyisɛse anwu wɔ meanubaka zo. Giliki edwɛkɛ agbɔkɛ mɔɔ bɛhile ɔ bo “meanubaka” la kile “baka mɔɔ bɛkpɔnla,” “mgbunla,” anzɛɛ “baka kpole.” The Companion Bible ne kilehile nu kɛ: “Debie biala ɛnle Giliki [Ngyekyeleɛ Fofolɛ] ne anu mɔɔ kile mbaka nwiɔ a.” Gyisɛse wule wɔ baka mɔɔ bɛkpɔnla la azo.\nGyihova ɛngulo kɛ yɛfa ananze anzɛɛ sɛkɛlɛneɛ biala yɛdi gyima wɔ yɛ ɛzonlenlɛ nu.—Ɛzɛdɔso 20:4, 5; 1 Kɔlentema 10:14.\n▸ Tile 5, ɛden. 12\n16 NGAKYELƐLILƐ NE\nGyisɛse hanle hilele ye ɛdoavolɛma ne kɛ bɛhakye ye ewule ne. Bɛyɛ ɛhye ɛvolɛ biala wɔ Naesan 14, mekɛ mɔɔ ɛnee Yizilayɛma di Akpabɛnwo ɛvoyia ne la. Bɛfa paano nee nwanye, mɔɔ gyi ɛkɛ ne maa Gyisɛse sonlabaka ne nee ye mogya ne la bɛse awie biala mɔɔ wɔ Ngakyelɛlilɛ ne abo la anyunlu. Menli mɔɔ bɛ nee Gyisɛse bali tumi wɔ anwuma la di paano ne na bɛno nwanye ne bie. Bɛdabɛ mɔɔ bɛlɛ anyelazo kɛ bɛbadɛnla azɛlɛ ye azo la fi ɛbulɛ nu kɔ Ngakyelɛlilɛ ne abo, noko bɛnli paano ne bie yɛɛ bɛnlo nwanye ne bie.\n▸ Tile 5, ɛden. 21\nWɔ Nzema Ewiade Fofolɛ Ngilebɛbo Baebolo ne anu, edwɛkɛkpɔkɛ “ɛkɛla” kile (1) sonla, (2) nane, anzɛɛ (3) sonla anzɛɛ nane ngoane. Neazo bie mɔ ɛne:\nSonla. “Wɔ Nowa mekɛ zo . . . bɛliele menli ekyi bie, mɔɔ bɛle ɛkɛla mɔtwɛ ngoane wɔ nzule ne anu.” (1 Pita 3:20) Edwɛkɛkpɔkɛ “ɛkɛla” mɔɔ bɛvale bɛlile gyima wɔ ɛke la kile menli—Nowa nee ɔ ye, ɔ mra mrenyia nsa ne nee bɛ ye mɔ.\nNane. “Nyamenle hanle kɛ: ‘Anyewɔzo abɔdeɛ [“ɛkɛla,” ɔbodwɛkɛ] dɔɔnwo ɛrɛla azule nu, na abɔdeɛ mɔɔ tu la ɛdu ɛluolua azɛlɛ ne azo wɔ anwomanyunlu.’ Akee Nyamenle hanle kɛ: ‘Anyewɔzo abɔdeɛ [“ɛkɛla,” ɔbodwɛkɛ] ɛrɛla azɛlɛ ne azo, ko biala kɛ mɔɔ ye ɛsaso de la, sua zo nyɛmoa nee nane mɔɔ twenle bɛ nwo aze yɛɛ ɛbɔ nu nane, ko biala kɛ mɔɔ ye ɛsaso de la.’ Na ɔyɛle zɔ.”—Gyɛnɛsese 1:20, 24.\nSonla anzɛɛ nane ngoane. Gyihova zele Mosisi kɛ: “Menli mɔɔ ɛlɛkpondɛ wɔ ahu wɔ [“ɛlɛkpondɛ wɔ ɛkɛla,” ɔbodwɛkɛ] la amuala ɛwu.” (Ɛzɛdɔso 4:19) Mɔɔ Gyisɛse wɔ azɛlɛ ye azo la ɔhanle kɛ: “Mame a mele mboaneneavolɛ kpalɛ ne a; mboaneneavolɛ kpalɛ ne fa ye ngoane [“ɛkɛla,” ɔbodwɛkɛ] bɔ afɔle maa mboane ne.”—Dwɔn 10:11.\nBieko, saa awie fa ye “ɛkɛla muala” yɛ debie a, ɔkile kɛ ɔfi ye ɛhulolɛ nu ɔfa ye anwosesebɛ muala ɔyɛ deɛ ne. (Mateyu 22:37; Ditilɔnomi 6:5) Edwɛkɛkpɔkɛ “ɛkɛla” kola kile debie mɔɔ abɔdeɛ bie kulo anzɛɛ ɔ ti akunlu wɔ zo la. Bɛkola bɛfɛlɛ awie mɔɔ ɛwu la kɛ ɛkɛla mɔɔ ɛwu.—Nɔmbɛse 6:6; Mrɛlɛbulɛ 23:2; Ayezaya 56:11; Hagae 2:13.\n▸ Tile 6, ɛden. 5; Tile 15, ɛden. 17\nHibulu nee Giliki edwɛkɛ agbɔkɛ mɔɔ bɛhile ɔ bo “sunsum” wɔ Nzema Ewiade Fofolɛ Ngilebɛbo Baebolo ne anu la kola kile ninyɛne ngakyile. Noko dahuu ɔkile debie mɔɔ ɛnyelɛ ɛnnwu ye mɔɔ le kɛ anwoma anzɛɛ ɛnwomenle mɔɔ alesama nee nane nane die la. Eza edwɛkɛ agbɔkɛ ɛhye mɔ kola kile sunsum abɔdeɛ anzɛɛ sunsum nwuanzanwuanza ne, mɔɔ le Nyamenle gyimayɛlɛ tumi ne. Baebolo ne ɛngilehile kɛ debie bie wɔ sonla nu mɔɔ saa sonla wu a ɔkɔ zo ɔtɛnla ngoane nu a.—Ɛzɛdɔso 35:21; Edwɛne 104:29; Mateyu 12:43; Luku 11:13.\nGehenna le bɔnza bie mɔɔ bikye Gyɛlusalɛm mɔɔ ɛnee bɛyela ewula wɔ ɛkɛ la duma. Daselɛ biala ɛnle ɛkɛ mɔɔ kile kɛ wɔ Gyisɛse mekɛ zo ɛnee bɛkile nane anzɛɛ menli nyane anzɛɛ bɛyela bɛ anyewɔzo wɔ bɔnza ɛhye anu. Yemɔti Gehenna ɛngile ɛleka bie mɔɔ ɛnyelɛ ɛnnwu ye mɔɔ bɛkile menli mɔɔ kɛwu la nyane na bɛyela bɛ mekɛ mɔɔ ɛnlɛ awieleɛ a. Mekɛ mɔɔ Gyisɛse hanle menli mɔɔ bɛbavuandi bɛ bɛagua Gehenna la anwo edwɛkɛ la, ɛnee ɔlɛkile kɛ bɛbazɛkye bɛ bɔkɔɔ.—Mateyu 5:22; 10:28.\n▸ Tile 7, ɛden. 20\n20 AWULAE NZƐLƐLƐ NE\nƐhye le asɔneyɛlɛ nwo neazo mɔɔ Gyisɛse yɛle wɔ mekɛ mɔɔ ɔlɛkilehile ye ɛdoavolɛma kɛzi bɛyɛ asɔne la. Eza bɛfɛlɛ ye Yɛ Ze Mɔɔ Wɔ Anwuma nzɛlɛlɛ anzɛɛ asɔneyɛlɛ nwo neazo ne. Kɛ neazo la, Gyisɛse hanle kɛ yɛyɛ asɔne kɛ:\n“Wɔ duma nwo ɛde”\nYɛyɛ asɔne kɛ Gyihova ɛye adalɛ biala mɔɔ ɛgua ye duma nwo evinli la ɛvi ɛkɛ. Yɛkpondɛ kɛ ɔyɛ zɔ amaa awie biala mɔɔ wɔ anwuma anzɛɛ azɛlɛ ye azo la ali ye duma ne eni.\nYɛyɛ asɔne kɛ Nyamenle arane ne ɛzɛkye Seetan ɛtane ewiade ne, ɔli azɛlɛ ye azo tumi na ɔyɛ azɛlɛ ye paladaese.\n“Wɔ ɛhulolɛdeɛ ɛyɛ ɛkɛ wɔ azɛlɛ ye azo”\nYɛyɛ asɔne kɛ Nyamenle ɛmaa bodane mɔɔ ɔlɛ ɔmaa azɛlɛ ye la ɛrɛla nu amaa alesama mɔɔ yɛ tieyɛ na bɛdi munli la adɛnla Paladaese dahuu kɛ mɔɔ ɛnee Gyihova kpondɛ kɛ ɔyɛ wɔ mɔlebɛbo ne la.\n▸ Tile 8, ɛden. 2\n21 ƐKPƆNEDEƐ NE\nGyihova vale ɛkpɔnedeɛ ne maanle amaa yealie alesama yeavi ɛtane nee ewule nu. Ɛkpɔnedeɛ ne a le debie mɔɔ ɛnee ɔwɔ kɛ bɛtua na bɛazia bɛalie sonla ngoane mɔɔ di munli mɔɔ vile Adam asa la na bɛalua zo bɛaziezie agɔnwolɛvalɛ kpalɛ mɔɔ ɛnee menli nee Gyihova lɛ mɔɔ zɛkyele la. Nyamenle zoanle Gyisɛse wɔ azɛlɛ ye zo amaa yeawu yeamaa ɛtanevolɛma kɔsɔɔti. Ɔlua Gyisɛse ewule ne ati, alesama amuala ɛnyia nwolɛ adenle kɛ bɛbadɛnla aze dahuu na bɛali munli.\n▸ Tile 8, ɛden. 21; Tile 9, ɛden. 13\n22 DUZU ATI A ƐVOLƐ 1914 ANWO HYIA A?\nNgapezo ne mɔɔ wɔ Daneɛle tile 4 la maa yɛnwu kɛ Nyamenle bava ye Belemgbunlililɛ ne azie ɛkɛ wɔ 1914.\nNgapezo ne: Gyihova maanle Belemgbunli Nɛbuka- denɛza hanle ɛlalɛ bie mɔɔ fale baka kpole bie mɔɔ bɛpɛle ye bɛdole aze la anwo. Wɔ ɛlalɛ ne anu, bɛvale bulalɛ nee kɔbele bɛkpolole ye dosinli ne amaa yeagyakyi ɛnyilɛ too “mekɛ nsuu.” Yemɔ anzi akee baka ne banyi bieko.—Daneɛle 4:1, 10-16.\nMɔɔ ngapezo ne kile la: Baka ne gyi ɛkɛ ne maa Nyamenle tumililɛ ne. Gyihova maanle arelemgbunli mɔɔ wɔ Gyɛlusalɛm la nleanle Yizilayɛ maanle ne azo wɔ ɛvolɛ dɔɔnwo anu. (1 Edwɛkɛsisilɛ 29:23) Noko arelemgbunli zɔhane mɔ anli nɔhalɛ na bɛ tumililɛ ne rale awieleɛ. Bɛzɛkyele Gyɛlusalɛm wɔ ɛvolɛ 607 K.Y.M. Yemɔ a bɔle “mekɛ nsuu” ne abo a. (2 Arelemgbunli 25:1, 8-10; Yizikeɛle 21:25-27) Mekɛ mɔɔ Gyisɛse hanle kɛ “maanle maanle ne mɔ batietia Gyɛlusalɛm azo kɔkpula kɛ maanle maanle ne mɔ mekɛ ne kɛdwu la,” ɛnee ɔlɛka “mekɛ nsuu” ne anwo edwɛkɛ. (Luku 21:24) Yemɔti “mekɛ nsuu” ne amba awieleɛ wɔ mekɛ mɔɔ Gyisɛse wɔ azɛlɛ ye azo la. Gyihova bɔle ɛwɔkɛ kɛ ɔbakpa Belemgbunli bie wɔ “mekɛ nsuu” ne awieleɛ. Gyisɛse mɔɔ le Belemgbunli fofolɛ ɛhye la tumililɛ ne bamaa Nyamenle menli mɔɔ wɔ azɛlɛ ye azo amuala la anyia nyilalɛ dahuu.—Luku 1:30-33.\n“Mekɛ nsuu” ne tendenle: “Mekɛ nsuu” ne tendenle le ɛvolɛ 2,520. Saa yɛtia ɛvolɛ 2,520 yɛfi ɛvolɛ 607 K.Y.M. a, ɔbava yɛ yearadwu ɛvolɛ 1914. Mekɛ zɔhane a Gyihova yɛle Gyisɛse mɔɔ le Mɛzaya ne la Nyamenle Belemgbunlililɛ ne azo Belemgbunli wɔ anwuma a.\nKɛzi yɛnyianle ɛvolɛ 2,520 ne ɛ? Baebolo ne ka kɛ mekɛ nsa nee foa tendenle le kenle 1,260. (Yekile 12:6, 14) Yemɔti “mekɛ nsuu” ne le kenle 1,260 mɔnwo nwiɔ anzɛɛ kenle 2,520. Kenle 2,520 ne le ɛvolɛ 2,520 ɔlua ngapezo ne mɔɔ se “kenle ko bayɛ ɛvolɛ ko” la ati.—Nɔmbɛse 14:34; Yizikeɛle 4:6.\n▸ Tile 8, ɛden. 23\n23 ANWUMABƆVOLƐ KPANYINLI MAEKEƐLE\nBaebolo ne ka anwumabɔvolɛ kpanyinli ko ala anwo edwɛkɛ, na ye duma a le Maekeɛle.—Daneɛle 12:1; Dwuudu 9.\nMaekeɛle a li Nyamenle anwumabɔvolɛ nɔhavoma ne ati a. Yekile 12:7 ka kɛ: ‘Maekeɛle nee ye anwuma- bɔvolɛma nee ɛwɔlɛ ne nee ye anwumabɔvolɛma honle.’ Yekile buluku ne ka kɛ Gyisɛse a li Nyamenle ɛlɔnema ne ati a, yemɔti Gyisɛse duma bieko a le Maekeɛle.—Yekile 19:14-16.\n▸ Tile 9, ɛden. 4\n24 MEKƐ MƆƆ LI AWIELEƐ\nƐhye kile mekɛ mɔɔ ninyɛne titili bie mɔ basisi azɛlɛ ye azo kolaa na Nyamenle Belemgbunlililɛ ne arazɛkye Seetan ewiade ne la. Eza bɛfa edwɛkɛ mɔɔ le kɛ ‘mekɛ ɛhye awieleɛ’ nee “sonla Ra ne ɛralɛ” bɛdi gyima wɔ Baebolo ngapezo nu bɛkile mekɛ ko ne ala. (Mateyu 24:3, 27, 37) “Mekɛ mɔɔ li awieleɛ” la bɔle ɔ bo wɔ mekɛ mɔɔ Nyamenle Belemgbunlililɛ ne bɔle ɔ bo kɛ ɔdi tumi wɔ anwuma wɔ 1914 la, na ɔbara awieleɛ wɔ mekɛ mɔɔ bɛbazɛkye Seetan ewiade ne wɔ Amagɛdɔn la.—2 Timote 3:1; 2 Pita 3:3.\n▸ Tile 9, ɛden. 5\nSaa Nyamenle dwazo awie mɔɔ ɛwu la a, bɛfɛlɛ ye ewudwazo. Bɛha ewudwazo ngɔnla anwo edwɛkɛ wɔ Baebolo ne anu. Yilaegya, Yilaehya, Gyisɛse, Pita nee Pɔɔlo amuala dwazole menli mɔɔ ɛwu la. Nyamenle tumi ne a maanle bɛholale bɛyɛle nwanwane ninyɛne ɛhye mɔ a. Gyihova ɛbɔ ɛwɔkɛ kɛ ɔbadwazo “tenlenema nee bɛdabɛ mɔɔ bɛnle tenlenema la” yeara ngoane nu wɔ azɛlɛ ye azo. (Gyima ne 24:15) Eza Baebolo ne ka kɛ bɛbadwazo menli bɛahɔ anwuma. Ɛhye bazi wɔ mekɛ mɔɔ bɛbadwazo menli mɔɔ Nyamenle ɛkpa bɛ anzɛɛ ɛkpokpa bɛ la bɛahɔ anwuma kɛ bɛ nee Gyisɛse ɛhɔdɛnla la.—Dwɔn 5:28, 29; 11:25; Felepaema 3:11; Yekile 20:5, 6.\n▸ Tile 9, ɛden. 13\n26 SUNSUM ƐTANE NYƐLEƐ\nƐhye le nyɛleɛ ɛtane mɔɔ awie dua zo bɔ mɔdenle kɛ ɔ nee sunsum ɛtane ne mɔ mumua ne badendɛ anzɛɛ ɔdua menli mɔɔ tendɛ sunsum ɛtane ne mɔ anloa zo la anwo zo ɔ nee bɛ ali adwelie la. Menli mɔɔ fa bɛ nwo wula sunsum ɛtane nyɛleɛ nu la die adalɛ ngilehilelɛ ne mɔɔ se menli wu a bɛ sunsum kɔ zo tɛnla ngoane nu na bɛkakyi nwomenle mɔɔ bɛlɛ tumi la di. Sunsum ɛtane ne mɔ eza bɔ mɔdenle kɛ bɛbabɛlɛbɛla menli bɛamaa bɛayɛ Nyamenle anwo anzosesebɛ. Nyɛleɛ ɛhye mɔ bie a le abisadeɛ, ngonyia, ayɛne ɛbɛla, nee awie mɔɔ nea nwɔlɔra nu ka kenle bie edwɛkɛ la. Mbuluku, vidio, edwɛne, nwɔhoalilɛ ninyɛne nee ngɛlata dɔɔnwo anu ninyɛne maa ɔyɛ kɛ asɛɛ nvonleɛ biala ɛnle ngonyia anzɛɛ sunsum ɛtane nyɛleɛ nwo na anyelielɛ wɔ nu. Sunsum ɛtane nyɛleɛ wɔ ɛzɛneyɛlɛ nu amaamuo le kɛ awie mɔɔ ɛwu mɔɔ bɛkakye ye ɛvolɛ biala, afɔle mɔɔ bɛbɔ bɛmaa mowuamra, kunlanehyilɛ nee epezilɛ nu. Menli dɔɔnwo ta no nyiletane amaa bɛahola bɛava sunsum ɛtane ne mɔ tumi bɛali gyima.—Galeehyeama 5:20; Yekile 21:8.\n▸ Tile 10, ɛden. 10; Tile 16, ɛden. 4\n27 GYIHOVA TUMILILƐ\nGyihova le Nyamenle Tumivolɛ Bedevinli, na ɔdaye a ɔbɔle anwuma nee aze a. (Yekile 15:3) Ɛhye ati a debie biala le ye ɛdeɛ na ɔlɛ tumi kɛ ɔdi ye abɔdeɛ kɔsɔɔti azo la. (Edwɛne 24:1; Ayezaya 40:21-23; Yekile 4:11) Yeli mɛla yemaa debie biala mɔɔ yebɔ la. Eza Gyihova lɛ tumi kpa awie mɔ kɛ bɛli tumi. Saa yɛkulo Nyamenle na yɛtie ye a, ɔkile kɛ yɛgyi ye tumililɛ ne anzi.—1 Edwɛkɛsisilɛ 29:11.\n▸ Tile 11, ɛden. 10\nƐkolɛyelɛ a le kakula mɔɔ la bɛ kunlu mɔɔ bɛ nye fuu bɛku ye la. Ɛhye ɛnle esiane anzɛɛ sonlabaka ne anu nzenzaleɛ bie mɔɔ maa kakula ne kpɔne la. Kakula mɔɔ bɛkɛnrenzɛ ye la ɛnle ye mame sonlabaka ne foa bie ala. Kakula ne le awie gyɛne.\n▸ Tile 13, ɛden. 5\n29 MOGYA ƐLIELƐ\nƐhye le ayileyɛlɛ adenle mɔɔ bɛdua zo bɛfa mogya anzɛɛ mogya nu ninyɛne titili nna ne anu ko anzɛɛ awie mogya mɔɔ bɛhwe bɛzie ɛkɛ dɛba la bɛmaa awie gyɛne la. Mogya nu ninyɛne titili nna ne a le mogya nu nzule, mogya nu ngoane ngɛkɛba kɔkɔlɛ, mogya nu ngoane ngɛkɛba fufule nee mogya nu ngoane ngɛkɛba ndɛbandɛba.\n▸ Tile 13, ɛden. 13\nWɔ Baebolo ne anu, edwɛkɛkpɔkɛ “ɛdenrɛdenrɛlɛ” ɛngile anzohwenlɛ ala. Saa bɛtenrɛdenrɛ yɛ a, ɔkile kɛ bɛhilehile yɛ anzɛɛ bɛmaa yɛ adehilelɛ. Gyihova ɛndenrɛdenrɛ menli wɔ ɛya zo anzɛɛ atisesebɛ nu. (Mrɛlɛbulɛ 4:1, 2) Gyihova yɛ neazo kɛnlɛma maa awovolɛ. Kɛzi ɔtenrɛdenrɛ la boa awie kpalɛ na ɔmaa ahenle bɔbɔ anye die ɛdenrɛdenrɛlɛ nwo. (Mrɛlɛbulɛ 12:1) Gyihova kulo ye menli, na ɔtete bɛ. Ɔmaa bɛ adehilelɛ mɔɔ maa bɛye nzuzulɛ ɛtane mɔɔ bɛlɛ la bɛfi ɛkɛ na ɔboa bɛ ɔmaa bɛsukoa kɛ bɛbadwenle na bɛayɛ bɛ ninyɛne wɔ adenle mɔɔ sɔ Gyihova anye la azo. Wɔ awovolɛ afoa nu, bɛ mra mɔɔ bɛboa bɛ bɛamaa bɛade deɛmɔti ɔwɔ kɛ bɛyɛ tieyɛ la boka ɛdenrɛdenrɛlɛ nwo. Eza ɔkile kɛ ɔwɔ kɛ bɛkilehile bɛ mra bɛmaa bɛkulo Gyihova, bɛkulo ye Edwɛkɛ Baebolo ne na bɛte ye ngyinlazo ne mɔ abo.\n▸ Tile 14, ɛden. 13\n31 SUNSUM ƐTANE NE MƆ\nBɛle sunsum nu abɔdeɛ atisesebɛma mɔɔ ɛnyelɛ ɛnnwu bɛ mɔɔ bɛlɛ tumi bɛtɛla menli la. Bɛle anwumabɔvolɛma amumuyɛma kpalɛ. Bɛyɛle atisesebɛma wɔ mekɛ mɔɔ bɛyɛle Nyamenle anwo anzosesebɛ na bɛyɛle ye agbɔvolɛ la. (Gyɛnɛsese 6:2; Dwuudu 6) Bɛrabokale Seetan anwo na bɛdwazole bɛtiale Gyihova.—Ditilɔnomi 32:17; Luku 8:30; Gyima ne 16:16; Gyemise 2:19.\n▸ Tile 16, ɛden. 4\nFa nwa awie Fa nwa awie Awieleɛdwɛkɛ\nbhs m. 207-223


Edwɛne 85 | Yintanɛte Zo Baebolo | Ewiade Fofolɛ Ngilebɛbo\nBɛyɛ asɔne kɛ bɛzia bɛlie bɛ\nNyamenle baha anzodwolɛ edwɛkɛ ahile nɔhavoma (8)\nƐlɔlɛ kpundii nee nɔhalɛlilɛ bayia (10)\nKɔmaa edwɛndolɛma kpanyinli ne. Kɔla amra ne mɔ+ edwɛne. Ayɛlɛyelɛ edwɛne. 85 O Gyihova, wɔlo wɔ azɛlɛ ne;+Ɛvale Gyekɔbo abozoamra mɔɔ bɛvale bɛ bɛhɔle akɛlɛzonlenlɛ nu la ɛziale ɛrale.+ 2 Ɛvale wɔ menli ne nvonleɛ ɛhyɛle bɛ;Ɛvale bɛ ɛtane kɔsɔɔti ɛhyɛle bɛ.*+ (Sila) 3 Ɛhomonle wɔ ɛya ne amuala azo;Ɛhwenle ɛ nwo ɛvile wɔ ɛya wuluwulu ne anwo.+ 4 O yɛ ngoanedievolɛ Nyamenle, fa yɛ sie yɛ bo zo ne bieko,*Na ye yɛ nwo ɛya fi wɔ nu.+ 5 Asoo ɛbava yɛ nwo ɛya kpole dahuu?+ Asoo ɛbahwe wɔ ɛya ne anu wɔavi awolɛndoazo zo wɔahɔdwu awolɛndoazo zo? 6 Asoo ɛnrɛmaa yɛnrɛnyia anwosesebɛ biekoAmaa wɔ menli ne ali fɛlɛko wɔ wɔ nu ɔ?+ 7 O Gyihova, da wɔ ɛlɔlɛ kpundii ne ali kile yɛ,Na maa yɛnyia wɔ ngoanelielɛ ne.+ 8 Mebadie mɔɔ nɔhalɛ Nyamenle Gyihova baha la,Ɔluakɛ ɔbaha anzodwolɛ edwɛkɛ yeahile ye menli,+ ye nɔhavoma ne,Noko mmamaa bɛsia bɛdie bɛ nwo bɛdi somaa.+ 9 Nɔhalɛ nu, ye ngoanelielɛ ne ɛbikye bɛdabɛ mɔɔ bɛsulo ye la,+Amaa ye anyunlunyia ne adɛnla yɛ azɛlɛ ne azo. 10 Ɛlɔlɛ kpundii nee nɔhalɛlilɛ bayia;Tenleneyɛlɛ nee anzodwolɛ bavo bɛ nloa anwo.+ 11 Nɔhalɛlilɛ bafifi azɛlɛ ne azo,Na tenleneyɛlɛ avi anwuma anlea aze.+ 12 Ɛhɛe, Gyihova bava mɔɔ le kpalɛ la amaa,+Na yɛ azɛlɛ ne bazo ye ma.+ 13 Tenleneyɛlɛ bali ɔ nyunlu+Na yeapɛ bɛ gyakɛ abo adenle yeamaa ye.\n^ Hibulu aneɛ nu, “ɛhedale zo.”\n^ Anzɛɛ “boɔboa yɛ nloa bieko.”


Belemgbunlililɛ Edwɛkɛhanlɛ—Edwɛkpa Ne Mɔɔ Bɛmaa Yeasalo Ewiade Amuala | Nyamenle Belemgbunlililɛ\nBɛne zo: Adekpakyelɛnli bie ɛlɛdi daselɛ wɔ Korea, 1931; fema zo: Bɛlɛdi daselɛ wɔ mumule aneɛ nu wɔ Korea ɛnɛ\nKENLE ko wɔangɔ gyima na ɛzieziele ɛ nwo kɛ ɛkɔ daselɛlilɛ wɔ nwonlomɔ ne. Ɛtwehwe ɛ bo aze ekyii, ɛte nganeɛ kɛ wɔvɛ. Ɔzɔho kɛ nwonlomɔ nu nafelɛ bayɛ fɛ! Noko ɛyɛ nwolɛ asɔne na ɛbɔ kpɔkɛ kɛ ɛbahɔ. Ɛ nee adiema raalɛ kpanyinli bie mɔɔ di nɔhalɛ la a hɔle a, na ye kpundii ɛgyinlanlɛ nee ye atiakunlukɛnlɛma ne hanle wɔ ahonle. Mekɛ mɔɔ ɔrale kɛ bɛlɛbɔ nɔhalɛ ne nolo wɔ azua nu la, ɛnwunle kɛ ɛ mediema mɔɔ wɔ ewiade amuala la ɛlɛfa mbuluku ko ne ala abɔ edwɛkɛ ko ne ala nolo, na bɛ muala bɛlɛnyia ndetelɛ ko ne ala azo nvasoɛ. Ɛdwule sua nu la, ɛdele nganeɛ kɛ wɔnyia anwosesebɛ. Ɛ nye liele kɛ wɔandɛnla sua nu la!\nKɛkala, Nyamenle Belemgbunlililɛ ne gyima titile a le Keleseɛnema ɛzonlenlɛ gyima ne. Gyisɛse hanle kɛ bɛbayɛ edwɛkɛhanlɛ gyima ne kpole wɔ ewiade awieleɛ ne. (Mat. 24:14) Kɛzi ye ngapezo ɛhye ɛpe zo ɛ? Wɔ foa ɛhye anu, yɛbazuzu menli, adenle mɔɔ bɛdua zo nee ninyɛne mɔɔ anwo hyia wɔ Keleseɛnema ɛzonlenlɛ gyima ne anu, mɔɔ ɔlɛboa menli mgbe dɔɔnwo mɔɔ bɛwɔ ewiade amuala yeamaa bɛanwu Nyamenle Belemgbunlililɛ ne kɛ ɔwɔ ɛkɛ ne amgba la anwo.\nDuzu ati a ɛnee Gyisɛse lɛ anwodozo kɛ ɔbanyia menli mɔɔ bɛbavi bɛ ɛhulolɛ nu bɛagyinla ɔ nzi la wɔ awieleɛ mekɛ ne anu ɛ? Kɛ ɔkɛyɛ na wɔala ye ali kɛ ɛlɛdumua wɔakpondɛ Belemgbunlililɛ ne ɛ?\nSukoa ndenle mɔɔ Nyamenle menli ɛlua zo ɛha edwɛkpa ne ɛhile menli dodo biala mɔɔ bɛbahola kolaa na awieleɛ ne ara la.\nKɛzi yɛ edwɛbohilelɛ gyima ne ɛhile kɛ Gyisɛse gyi yɛ nzi ɛ? Yɛ mbuluku ne mɔ anwo nɔhalɛ edwɛkɛ boni a ɔmaa ɛdie ɛdi kɛ Belemgbunlililɛ ne wɔ ɛkɛ amgba a?\nMɔɔ Fi Edwɛkɛhanlɛ Ne Anu Ba La—“Nzoleɛ Ɛbolo . . . Mɔɔ Ɔwɔ Kɛ Bɛbu”\nGyisɛse hilehilele ye ɛdoavolɛma sunsum nu ma ɛbulɛ kpole ne anwo ɛzukoalɛdeɛ nwiɔ mɔɔ hyia. Kɛzi ɛzukoalɛdeɛ ɛhye mɔ ka yɛ ɛnɛ ɛ?